## Zakon o nabavi roba, usluga i ustupunju radova

### NN 142/1997 (31.12.1997.), Zakon o nabavi roba, usluga i ustupunju radova

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O NABAVI ROBA, USLUGA I USTUPANJA RADOVA**

Proglašavam Zakon o nabavi roba, usluga i ustupanju radova, koji je
donio Zastupnički dom Hrvatskoga državnog sabora na sjednici 19. prosinca
1997.

Broj: 081-97-2132/1
Zagreb, 24. prosinca 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O NABAVI ROBA, USLUGA I USTUPANJU RADOVA**

#### DIO I. OPĆE ODREDBE

Članak 1.

Ovim se Zakonom utvrđuju temeljna pravila i uvjeti te propisuju načini
i postupci za provedbu nabave roba i usluga i ustupanje radova.

*Određivanje pojmova*

Članak 2.

U smislu ovoga Zakona pojedini izrazi imaju sjedeća značenja:

1. *"Nabava"* je stjecanje roba, usluga i ustupanje radova na različite
načine, uključujući kupnju, zakup. leasing s obvezom na kupnju ili bez
nje, kao i svaki drugi način stjecanja kojim se naručitelju omogućava gospodarsko
korištenje roba, usluga i radova,

2. *"Naručitelj"* je tijelo ili pravna osoba iz članka 3. ovoga
Zakona,

3. *"Robe"* su predmeti i stvari svih vrsta i opisa uključujući
sirovine, poluproizvode i proizvode, strojeve, opremu, rezervne dijelove,
zatim drugi fizički dijelovi i predmeti, goriva bilo u krutom, tekućem
ili plinovitom obliku, kompletni objekti, industrijska i druga postrojenja,
uključujući s njima povezane usluge ako njihova vrijednost ne premašuje
vrijednost same robe kao što su prijevoz, osiguranje, sastavljanje, pokusni
rad, poduka, početno održavanje te druge usluge manje vrijednosti koje
su ponuđene i ugovorerne u svezi s glavnim poslom, zatim industrijsko vlasništvo,
patenti, licence, prijenos tehnologije i znanja (know-how), računalni programi,
sistemski i korisnički programi, te istražni radovi, izrada karata i slični
poslovi ako nisu navedeni u točki 4. i 5. ovoga članka,

4. *"Radovi"* su poslovi vezani za izgradnju (priprema gradilišta,
iskop, bušenje, građevinski radovi, ugradnja i sastavljanje opreme ili
materijala, gotovih građevinskih elemenata i konstrukcija), obnova građevinskih
i drugih objekata (prilagodba, nadogradnja, dogradnja, preuređenje, sanacija,
izmjena opreme, izmjena tehnoloških procesa, preinačenje i sl.), rušenje,
uklanjanje, popravak, održavanje zgrade i građevine, te bilo koji drugi
posao ove prirode koji prati ili je u svezi s izgledom objekta ili mjesta
na kojem se obavljaju radovi (ukrašavanje ili dovršavanje, razna snimanja,
seizmička i slična istraživanja), s time da vrijednost pojedinih poslova
ne smije biti veća od ukupne vrijednosti poslova vezanih za izgradnju,

5. *"Usluge"* su stručna znanja ili druga tehničko-tehnološka potpora,
bilo da ih pruža pojedini stručnjak ili skupina stručnjaka, koji su potrebni
naručitelju u svezi s tehničko-tehnološkim, pravnim i gospodarskim poslovima
koji uključuju, ali se ne ograničavaju na studije, izradu nacrta i detaljnih
programa, projektiranje, pokuse, nadzor, knjigovodstvo, financije, usluge
elektroničke obrade podataka i usluge elektroničke razmjene podataka, organizaciju
rada, upravljanje, provjeru kakvoće te pribavljanje stručnih savjeta kada
se radi o bilo kojem području ili djelatnosti te usluge koje su od opće
potrebe i u svezi su s opskrbom energijom, vodom, hranom, prometom, zaštitom
okoliša itd., kao i provedba poduke na tim područjima,

6. *"Ponuditelj"* je domaća ili strana osoba koja sudjeluje u nadmetanju
ili isporuci robe, obavljanju usluga ili izvođenju radova. "Domaća osoba"
je fizička osoba s prebivalištem u Republici Hrvatskoj ili pravna osoba
koja ima sjedište u Republici Hrvatskoj. "Strana osoba" je fizička osoba
s prebivalištem u inozemstvu ili pravna osoba koja ima sjedište u inozemstvu,

7. *"Najpovoljnija ponuda"* je ponuda s najnižom cijenom, s potpuno
istom vrstom, svojstvima i odlikama robe, usluga ili radova koji su traženi
dokumentima nadmetanja. Iznimno može biti ponuda koja je procijenjena kao
najpovoljnija po cijeni i drugim mjerilima i zahtjevima objavljenim u dokumentima
nadmetanja,

8. *"Uprava za nabavu"* je unutarnja ustrojstvena jedinica u sastavu
Ministarstva financija koja nadzire nabavu i obavlja druge poslove sukladno
ovom Zakonu,

9. *"Ugovor o nabavi"* je ugovor u pisanom obliku između naručitelja
i ponuditelja sklopljen sukladno uvjetima provedenog postupka nabave,

10. *"Jamstvo za ponudu"* je vrijednosna isprava koju ponuditelj
daje naručitelju i kojom se jamči ispunjenje obveza iz članka 32. stavka
(1) točke 6. i uključuje takve oblike kao što su bankarske garancije, obveznice,
akreditivi, čekovi na kojima je banka primarno odgovorna, gotovinski polozi,
mjenice i akceptni nalozi,

11. *"Valuta"* je obračunska novčana jedinica u kojoj se izražavaju
vrijednosti nabave i dokumentacije,

12. *"Vrijednost nabave"* je svota sredstava iskazana u kunama
bez poreza.

*Primjena*

Članak 3.

Subjekti koji moraju obavljati nabavu sukladno ovom Zakonu jesu:

1. tijela državne uprave i druga tijela državne vlasti,

2. tijela jedinica lokalne uprave i samouprave odnosno jedinica lokalne
samouprave,

3. pravne osobe ako:

- su kao pravne osobe utemeljene posebnim zakonom kao i one koje su
u cjelosti u vlasništvu ili većinskom vlasništvu države odnosno jedinice
lokalne uprave i samouprave,

- ako za redovitu djelatnost i kapitalna ulaganja u cjelosti ili dijelom
koriste sredstva koja su raspoređena Državnim proračunom ili proračunskim
jedinicama lokalne uprave i samouprave odnosno jedinica lokalne samouprave,

- koriste proračunska jamstva ili druga osiguranja za plaćanja u svezi
s ugovorom o nabavi ili drugu potporu glede preuzetih obveza iz toga ugovora,

- o rezultatima poslovanja podnose godišnje izvješće nadležnom državnom
tijelu ili tijelu jedinica lokalne uprave i samouprave odnosno jedinica
lokalne samouprave,

- se na njih odnose obveze koje je u svezi s predmetnom nabavom preuzela
Republika Hrvatska međunarodnim ugovorom,

- za nabavu koriste kredite po ugovorima koje je sklopila Vlada Republike
Hrvatske ili drugo državno tijelo ili kredite za koje je Vlada Republike
Hrvatske ili drugo državno tijelo izdalo jamstva sukladno zakonu,

- za nabavu koriste sredstva izvanproračunskih fondova, i to Fonda mirovinskog
i invalidskog osiguranja, Hrvatskog fonda zdravstvenog osiguranja, Fonda
za zapošljavanje, Hrvatskih voda i drugih izvanproračunskih fondova uspostavljenih
od Vlade Republike Hrvatske.

Članak 4.

(1) Odredbe ovoga Zakona primjenjuju se na svaku nabavu koju obavljaju
subjekti iz članka 3. ovoga Zakona a čija je ukupna vrijednost roba, usluga
ili radova u proračunskoj godini veća od 200.000,00 kuna.

(2) Naručitelj ne smije dijeliti vrijednost nabave tijekom proračunske
godine na svote koje su ispod vrijednosti propisanih stavkom 1. i 4. ovoga
članka s namjerom da izbjegne primjenu postupka nabave propisanog ovim
Zakonom.

(3) Vlada Republike Hrvatske osnovat će Službu za zajedničku nabavu
istovrsnih roba i druge učestale robe (namještaj), usluga i radova koja
će za sva ministarstva i tijela državne uprave izvršavati zajedničke nabave
sukladno ovom Zakonu.

1. Korisnici proračuna jedinica lokalne uprave i samouprave odnosno
jedinica lokalne samouprave koji imaju iste potrebe nabave, tijelo lokalne
samouprave i uprave može povjeriti nabavu Službi za zajedničku nabavu iz
ovog stavka ili drugoj pravnoj osobi ili odrediti zastupnika koji će za
njih voditi postupak nabave i izvršavati nabavu sukladno ovom Zakonu.

2. Iznimke od odredbi iz ovoga stavka odobrava Uprava za nabavu navedena
u članku 51. ovoga Zakona.

(4) Ako su predmet nabave robe i radovi čija je ukupna predračunska
vrijednost veća od 12,000.000,00 kuna odnosno 6,000,000,00 kuna za usluge,
mora se provesti međunarodno javno nadmetanje uz primjenu nacionalne povlastice
prema uvjetima iz članka 8. ovoga Zakona.

(5) Odluku o namjeri i uvjetima primjene nacionalne povlastice naručitelj
mora najaviti odmah prigodom najave nadmetanja ili objave uvjeta u dokumentaciji
postupka nabave. Nakon objave odluke i uvjeta primjena nacionalne povlastice
ne može se mijenjati.

(6) Iznimno, međunarodno javno nadmetanje bez primjene nacionalne povlastice
sukladno stavku 4. i 5. ovoga članka i članka 8. ovoga Zakona može provesti
naručitelj koji dobije prethodno pozitivno mišljenje Hrvatske gospodarske
komore i mjerodavnog ministarstva te dobije suglasnost Uprave za nabavu.

(7) Prilikom primjene nacionalne povlastice uzet će se u obzir sve obveze
koje je Republika Hrvatska prihvatila međunarodnim sporazumima i ugovorima.

(8) Prava hrvatskih ratnih vojnih invalida Domovinskog rata u postupku
nadmetanja uređena su Zakonom o pravima hrvatskih branitelja Domovinskog
rata i članova njihovih obitelji ("Narodne novine", br. 108/96.) i Pravilnikom
o uvjetima, mjerilima, načinu i postupku pod kojima hrvatski ratni vojni
invalidi Domovinskog rata mogu obavljati nabavu roba, usluga ili radova
("Narodne novine", br. 41/97.) pod uvjetom da su sudjelovali u postupku
i udovoljavaju uvjetima sposobnosti ponuditelja traženih za dotično javno
nadmetanje sukladno odredbama ovoga Zakona.

(9) Odredbe ovoga Zakona ne primjenjuju se:

1. Na nabavu sredstvima od inozemne javne ili privatne pomoći kao i
nabavu sredstvima od zajmova putem sklopljenih međunarodnih sporazuma ako
je istovremeno ugovoren postupak i način nabave, ali se i tada vodi računa
o interesima domaćeg gospodarstva,

2. Na nabavu opreme za posebne namjene za potrebe obrane ili kada postoji
poseban interes. Vlada Republike Hrvatske na prijedlog nadležnog ministarstva
utvrđuje postojanje takvoga posebnog interesa, te daje suglasnost za inimnu
nabavu,

3. Na postupke i načine korištenja sredstava izvanrednih potpora iz
proračunskih sredstava ili ako su ona pribavljena ili dodijeljena sukladno
posebnom propisu o žurnom uklanjanju šteta od prirodnih nepogoda i sličnih
iznenadnih nesreća.

*Provedba nabave*

Članak 5.

(1) Naručitelj mora osnovati povjerenstvo za provedbu nabave.

(2) Povjerenstvo za nabavu priprema i provodi postupak nadmetanja i
sukladno ovom Zakonu usmjerava rad stručnih službi naručitelja ili zastupnika
kojeg naručitelj ovlasti za obavljanje određenih poslova vezanih za potrebe
nabave.

(3) Povjerenstvo za nabavu ima najmanje tri člana.

(4) Članovi povjerenstva za nabavu odgovorni su za svoj rad naručitelju.

(5) Nadležno ministarstvo ili državna upravna organizacija kad se radi
o korištenju sredstava ili zajmova koji se otplaćuju sredstvima Državnog
proračuna, izvanproračunskih fondova na razini Republike Hrvatske, te poglavarstva
jedinica lokalne samouprave i uprave kad se radi o sredstvima proračuna
tih jedinica, imenuje svoga predstavnika u povjerenstvo za nabavu.

(6) Ako predstavnik tijela iz stavka 5. ovoga članka uoči da dokumentacija
ili postupak nisu u skladu s odredbama ovog Zakona, dužan je na to upozoriti
naručitelja i predložiti mjere za otklanjanje uočenih nedostataka.

(7) Ako naručitelj ne prihvati predložene mjere za otklanjanje uočenih
nedostataka, predstavnik iz stavka 5. ovoga članka odmah će o tome obavijestiti
Upravu za nabavu.

*Utvrđivanje sposobnosti ponuditelja*

Članak 6.

(1) Ponuditelji moraju dokazati sljedeće:

1. da imaju potrebnu stručnu i tehničku sposobnost i znanje, financijsku
snagu, opremu i ostale uređaje, sposobnost vođenja poslova ili isporuka,
pouzdanost, iskustvo i poslovni ugled, te odgovarajuće zaposleno osoblje
kako bi mogli ispuniti ugovor o nabavi,

2. da imaju pravnu odnosno poslovnu sposobnost za sklapanje i izvršavanje
ugovora o nabavi, te da su uredno izvršili sve preuzete obveze iz ugovora
s naručiteljima iz ovoga Zakona u posljednje tri godine prije novoga nadmetanja,

3. da su platežno sposobni i da nisu prezaduženi, da nisu pod stečajem
ili u likvidaciji,

4. da su kao domaća osoba ispunili sve obveze plaćanja poreza i doprinosa
za mirovinsko i zdravstveno osiguranje u Republici Hrvatskoj,

5. da njihovi direktori ili druge odgovorne osobe nisu pravomoćno osuđeni
za kaznena djela protiv gospodarstva u posljednjih pet godina.

(2) Svi zahtjevi i uvjeti iz ovog članka bit će navedeni u dokumentaciji
za sve načine nadmetanja određene u članku 18. ovoga Zakona i vrijedit
će jednako za sve ponuditelje uz vođenje računa o pravu ponuditelja na
zaštitu intelektualnog vlasništva ili poslovnih tajni.

(3) Naručitelj ne smije postavljati druge zahtjeve o dokazima glede
sposobnosti ponuditelja osim navedenih u ovom članku.

(4) Naručitelj će ocijeniti sposobnost ponuditelja u skladu sa zahtjevima
o dokazima utvrđivanja sposobnosti i voditi postupak nabave predviđen u
dokumentima nadmetanja na način sukladno članku 18. ovoga Zakona.

(5) Naručitelj ne smije primijeniti zahtjeve o dokazima ili voditi postupke
nabave koji bi ponuditelje stavljali u neravnopravan položaj.

(6) Naručitelj mora poništiti odabir ako u bilo kojem trenutku utvrdi
da je predočeni dokaz ili isprava glede sposobnosti ponuditelja neistinita
sadržaja.

(7) Naručitelj ne smije isključiti domaćeg ili stranog ponuditelja zbog
nebitnih nedostataka predočenih dokaza ili isprava glede njegove sposobnosti.
Ponuda domaćeg ili stranog ponuditelja može biti odbačena ako on propusti
odmah ispraviti takve nedostatke na zahtjev naručitelja.

*Postupak prednadmetanja*

Članak 7.

(1) Prigodom raspisivanja međunarodnog javnog nadmetanja, naručitelj
može kao dio postupka nabave provesti postupak prednadmetanja kako bi prije
pokretanja postupka nadmetanja i podnošenja ponuda, prijedloga ili ponuda
utvrdio koji su ponuditelji sposobni i prihvatljivi.

(2) Postupak prednadmetanja može se provesti i u slučaju nabave roba,
usluga i ustupanja radova čija vrijednost tijekom proračunske godine premašuje
400.000,00 kn.

(3) Odredbe o utvrđivanju sposobnosti ponuditelja iz članka 6. ovoga
Zakona primjenjuju se i na postupak prednadmetanja.

(4) Ako naručitelj pokrene postupak prednadmetanja, mora pripremiti
dokumentaciju koja se odnosi na prednadmetanje za sve ponuditelje koji
zatraže navedenu dokumentaciju u skladu s pozivom za prednadmetanje i plate
za to određenu naknadu, ako je tražena. Naknada uključuje samo troškove
objavljivanja postupka, tiskanja dokumentacije i dostave ponuditeljima.

(5) Dokumentacija iz stavka 4. ovoga članka mora sadržavati sljedeće:

1. upute za pripremu i podnošenje ponuda za prednadmetanje,

2. sažetak sadržaja te glavnih zahtjeva i uvjeta predmetne nabave,

3. popis pismenih dokaza o sposobnosti koje moraju podnijeti ponuditelji,

4. način i mjesto podnošenja ponuda za prednadmetanje i krajnji rok
(datum i sat) podnošenja koji daje dovoljno vremena ponuditeljima da pripreme
i podnesu svoje ponude uzimajući pri tome u obzir razumne potrebe naručitelja,

5. ostale zahtjeve i uvjete naručitelja koji su u svezi s provedbom
ovog Zakona i mogućim drugim propisima vezanim za pripremu i podnošenje
ponuda za prednadmetanje i postupak prednadmetanja te

6. podatke navedene u članku 26. ovoga Zakona stavka 1. točke 1. do
5. te u točki 7. i podatak iz točke 10. ako je već poznat i

7. podatke za postupke nabave usluga sukladno članku 38. stavku 1. točki
1., 2. i 3. te podatke iz točke 7., 16. i 19. (ako su već poznati) ovoga
Zakona.

(6) Naručitelj mora dati dodatna objašnjenja u svezi s dokumentacijom
prednadmetanja ako ponuditelj to od njega zatraži najmanje osam dana prije
isteka roka za podnošenje ponuda za prednadmetanje. Naručitelj će odgovoriti
u roku od tri dana kako bi omogućio ponuditelju da na vrijeme podnese ponudu
za prednadmetanje. Odgovor na takav zahtjev koji bi mogao biti važan i
drugim ponuditeljima bit će, a da se pri tome ne otkrije podnositelj zahtjeva,
priopćen svim ponuditeljima kojima je naručitelj dostavio dokumentaciju
prednadmetanja.

(7) Naručitelj će donijeti odluku uzimajući u obzir sposobnosti svakog
ponuditelja koji je podnio ponudu za prednadmetanje. Pri donošenju te odluke
naručitelj će primijeniti samo ona mjerila koja su navedena u dokumentaciji
prednadmetanja.

(8) Naručitelj će odmah nakon donijete odluke o odabiru obavijestiti
svakog ponuditelja koji je podnio ponudu za prednadmetnje o prihvaćanju
njegove ponude, a na zahtjev ponuditelja stavit će im na uvid imena svih
ponuditelja koji su prihvaćeni u prednadmetanju. Samo ponuditelji koji
su prihvaćeni u prednadmetanju imaju pravo sudjelovati u daljnjem postupku
nabave.

(9) Naručitelj će ponuditeljima koji nisu prihvaćeni na prednadmetanju
na njihov zahtjev priopćiti radi čega su odbijeni, ali nije dužan iznositi
dokaze.

(10) Naručitelj može zahtijevati od ponuditelja čija je ponuda prihvaćena
na prednadmetanju da ponovo u svezi s nadmetanjem dokaže svoje sposobnosti
u skladu s istim mjerilima koja su primijenjena postupkom prednadmetanja.
Naručitelj će isključiti svakog ponuditelja koji ne može ponovno dokazati
svoje sposobnosti ako se to od njega zatraži. Naručitelj će o prihvatljivosti
ponovnih dokaza ili njihovoj neprihvatljivosti odmah obavijestiti svakog
ponuditelja od kojeg je tražio da ponovno dokaže svoje sposobnosti.

*Sudjelovanje ponuditelja*

Članak 8.

(1) Ponuditelji mogu sudjelovati u postupku nabave bez obzira na prebivalište
i sjedište, osim u slučaju kad naručitelj odluči sukladno ovom Zakonu ili
odredbama drugih zakona ograničiti sudjelovanje u postupku nabave samo
na prihvatljive domaće ponuditelje.

(2) Naručitelj pristupa međunarodnom javnom nadmetanju uz primjenu nacionalne
povlastice prema članku 4. stavku 4., 5. i 6. ovoga Zakona tako što već
u objavi nadmetanja, kao i u zapisniku o postupku nabave mora unijeti odluku
o takvoj namjeri, navesti uvjete i način na koji će se primijeniti nacionalna
povlastica pri ocjeni i usporedbi ponuda.

(3) Nacionalna povlastica za prihvatljive domaće ponuditelje iznosi
15% od cijene ponuđene robe stranog ponuditelja uvećane za troškove carine,
osiguranja i prijevoza (CIF cijena). U svrhu ocjenjivanja i usporedbe ponuda
obračunata CIF cijena robe stranog ponuditelja uvećava se za 15%. Prihvatljiv
domaći ponuditelj radova ili usluga koristi nacionalnu povlasticu tako
da se iznos od 7,5% od ponuđene cijene radova ili od 5% za usluge dodaje
ponudama primljenim od stranih ponuditelja.

(4) Radi korištenja nacionalne povlastice ponuditelj mora pružiti dokaze
da je kao domaća osoba registriran u Republici Hrvatskoj i da njegova ponuđena
proizvođačka cijena roba uključuje najmanje 50% domaće dodane vrijednosti
a kod ponuda radova ili usluga da koristi najmanje 50% domaćih roba i materijala
i uključuje najmanje 50% domaćih izvoditelja.

(5) Uvjete, način i postupak primjene nacionalne povlastice sukladno
odredbama ovoga članka i članka 4. stavka 4., 5. i 6. ovoga Zakona propisat
će Vlada Republike Hrvatske.

(6) Kad naručitelj prvi put najavljuje i poziva ponuditelje da sudjeluju
u postupku nabave, objavit će odluku da ponuditelji mogu sudjelovati u
postupku nabave bez obzira na prebivalište i sjedište i ta se izjava kasnije
ne može mijenjati. Ako, međutim, odluči ograničiti sudjelovanje prema stavku
1. ovoga članka, onda će to objaviti u prvoj najavi i raspisivanju nadmetanja.

(7) Za ograničavanje sudjelovanja ponuditelja prema stavku 1. ovoga
članka naručitelj mora imati prethodno odobrenje Uprave za nabavu.

*Način priopćavanja*

Članak 9.

(1) Sva priopćenja, pozivi, dokumentacija, obavijesti i odluke koje
prema ovom Zakonu naručitelj ili njegov opunomoćenik daju ponuditelju ili
ih ponuditelj daje naručitelju moraju biti u pisanom obliku.

(2) Priopćenja između ponuditelja i naručitelja na koja se odnosi članak
7. stavak 6. i 8., članak 12. stavak 3., članak 31. stavak 2., članak 32.
stavak 1. točka 4., članak 34. stavak 1., članak 36. stavak 1., članak
37. stavak 4. i članak 43. ovoga Zakona mogu se davati i drukčije pod uvjetom
da se odmah potom potvrde pisanim aktom.

(3) Naručitelj će poštivati objavljeni način priopćavanja i neće zauzeti
različit odnos prema ponuditeljima zbog tehničkog izgleda ili oblika u
kojem prenose ili primaju pisane dokumente, obavijesti, odluke ili druga
priopćenja.

*Pravila o dokazima koje daju ponuditelji*

Članak 10.

Naručitelj koji zahtijeva ovjerovljavanje dokumenata što ih podnose
ponuditelji da bi dokazali svoje sposobnosti u postupku nabave, ne smije
postavljati nikakve druge uvjete osim onih koji su propisani zakonima Republike
Hrvatske u svezi ovjerovljavanja dokumenata.

*Zapisnik o postupku nabave*

Članak 11.

(1) O postupku nabave naručitelj obvezno vodi zapisnik koji mora sadržavati:

1. kratki opis robe, usluga ili radova koji se nabavljaju ili opis potrebe
zbog koje je naručitelj objavio poziv za podnošenje prijedloga ili ponuda,

2. imena i adrese sjedišta ponuditelja koji su podnijeli ponudu, te
ime i adresu ponuditelja koji je izabran,

3. podatke koji se odnose na sposobnosti ponuditelja,

4. cijenu ili mjerila za utvrđivanje cijene te kratki opis ostalih glavnih
uvjeta svakog prijedloga, ponude ili ponude sa cijenom, kao i ugovora o
nabavi, ako su poznati,

5. sažeti prikaz ocjene i usporedbe prijedloga, ponuda ili ponuda s
cijenom s naznakom davanja određene prednosti sukladno s člankom 34. stavkom
4. točkom 3. i člankom 39. stavkom 2. ovoga Zakona.

6. priopćenje ako su sve ponude odbijene na temelju članka 12. ovoga
Zakona i navode osnova za takvu odluku,

7. navode razloga ako postupak nabave koji uključuje druge načine, a
ne nadmetanje ponuda, nije završio sklapanjem ugovora,

8. podatke predviđene člankom 15. ovoga Zakona ako je prijedlog, ponuda
ili ponuda s cijenom odbijena sukladno toj odredbi,

9. navode u skladu s člankom 19. stavkom 4. ovoga Zakona o temeljnim
razlozima i okolnostima zbog kojih je naručitelj odabrao upravo taj način
nabave kada je mogao koristiti ostale načine nabave sukladno članku 19.
stavku 2. ili stavku 3. točki 1. ili 2. ovoga Zakona,

10. razloge ograničenja sudjelovanja ponuditelja u postupku nabave na
domaće osobe na temelju članka 8. stavka 1. ovoga Zakona kao i navode o
prethodno pribavljenom mišljenju i suglasnost da se međunarodno nadmetanje
provede bez korištenja nacionalne povlastice sukladno članku 4. stavku
6. ovoga Zakona.

(2) Nakon što je ponuda prihvaćena ili postupak nabave završen bez sklapanja
ugovora naručitelj je dužan na zahtjev ponuditelja sukladno članku 33.
stavku 3. ovoga Zakona staviti na uvid dio zapisnika o kojem je riječ u
stavku 1. točkama 1. i 2. ovoga članka.

(3) Nakon što je ponuda prihvaćena ili postupak nabave završen bez sklapanja
ugovora naručitelj je dužan na zahtjev ponuditelja sukladno članku 34.
stavka 3. ovoga Zakona staviti na uvid dio zapisnika o kojem je riječ u
stavku 1. točkama 3. do 7. ovoga članka.

(4) Naručitelju je zabranjeno poonuditeljima otkriti sljedeće:

1. podatak čije bi otkrivanje bilo suprotno zakonu, ili bi spriječilo
provedbu zakona ili ne bi bilo u interesu javnosti ili bi štetilo poslovnim
interesima naručitelja ili ponuditelja ili bi onemogućilo poštenu utakmicu.

2. podatak glede pregleda, ocjene i usporedbe prijedloga, ponuda ili
ponuda s cijenom, te njihovih cijena osim sažetog prikaza spomenutog u
stavku 1. točki 5. ovoga članka.

*Odbijanje svih prijedloga, ponuda ili ponuda s cijenom*

Članak 12.

Naručitelj mora navesti u dokumentaciji za pripremu ponuda ako želi
zadržati pravo odbijanja svih prijedloga, ponuda ili ponuda s cijenom prije
njihovog prihvaćanja. Obavijest o odbijanju svih prijedloga, ponuda ili
ponuda s cijenom odmah će biti upućena svim ponuditeljima i navedeni temeljni
razlozi njihovog odbijanja.

*Sklapanje ugovora o nabavi*

Članak 13.

(1) Prihvaćanje najpovoljnije ponude i sklapanje ugovora o nabavi izvršava
se u skladu s člankom 36. ovoga Zakona.

(2) Kod ograničenih načina nabave sukladno članku 46., 47., 48. i 49.
ovoga Zakona obavijest o načinu sklapanja ugovora o nabavi upućuje se ponuditeljima
u isto vrijeme kad je zatraženo i podnošenje prijedloga, ponuda ili ponuda
s cijenom.

*Javna obavijest o sklapanju ugovora o nabavi*

Članak 14.

(1) Naručitelj će odmah nakon prihvaćanja najpovoljnije ponude javno
objaviti obavijest o odabiru ponuditelja i sklapanju ugovora o nabavi u
domaćem dnevnom tisku ili u "Narodnim novinama" ili elektroničkom mediju
navedenom u članku 25. ovoga Zakona. Objava se mora dati u istom od navedenih
medija gdje je bilo objavljeno nadmetanje.

(2) Propisima i uputama o nabavi biti će uređeni načini objave/tiskanja
obavijesti predviđene stavkom 1. ovoga članka.

(3) Stavak 1. ovoga članka ne odnosi se na ugovore čija je vrijednost
robe, usluga ili radova manja od 18,000.000,00 kuna.

*Davanje pogodnosti od strane ponuditelja*

Članak 15.

Naručitelj mora odbiti ponudu ako utvrdi da je ponuditelj koji ju je
podnio dao ili je pristao dati, izravno ili neizravno, bilo kojem sadašnjem
ili bivšem službeniku ili zaposleniku naručitelja ili nekom drugom dužnosniku
subjekata iz članka 3. ovoga Zakona nagradu ili pogodnost u bilo kojem
obliku, ponudu za zaposlenje ili bilo koju drugu vrijednost kao nuđenje
pogodnosti u svezi postupka, odluke ili provedbe postupka nabave. Uz prethodno
mišljenje Uprave za nabavu takvo odbijanje ponude kao i razlozi za to bit
će uneseni u zapisnik o postupku nabave i odmah priopćeni ponuditelju.

*Pravila glede opisa roba, radova ili usluga*

Članak 16.

(1) Sve posebitosti opisa, planovi, crteži i nacrti koji navode tehničke
osobine ili kakvoću robe, usluga ili radova koji se nabavljaju i uvjeti
u svezi s provjerom i metodama provjere, pakiranjem, označavanjem, naljepnicama
ili izdavanjem potvrda o usklađenosti, i simbola i izraza ili opisa usluga
koji stvaraju prepreke ponuditeljima pri sudjelovanju u postupku nabave,
uključujući prepreke koje se temelje na podrijetlu odnosno prebivalištu/sjedištu
ponuditelja, neće biti uključeni ili uporabljeni u dokumentima prednadmetanja,
dokumentima nadmetanja ili drugim dokumentima kojima se poziva na podnošenje
ponuda.

(2) U najvećoj mogućoj mjeri sve posebitosti, planovi, crteži, nacrti
i uvjeti uključeni u poziv za podnošenje ponuda zasnivat će se na odgovarajućim
objektivnim tehničkim osobinama i svojstvima kakvoće roba, usluga ili radova
koji se nabavljaju. Neće se tražiti ili navoditi određeni zaštitni znak,
ime, patent, oblik i izgled, tip, određeno podrijetlo ili proizvođač osim
u slučaju ako ne postoji, drugi dovoljno precizni ili razumljivi način
opisa svojstava robe, usluga ili radova koji se nabavljaju, i to pod uvjetom
da su uključene riječi kao "ili odgovarajuće".

(3) Gdje god je to moguće primjenjivat će se nacionalna ili međunarodna
klasifikacija s time da uobičajene osobine, uvjeti, znakovi i izrazi u
svezi s tehničkim osobinama i osobinama kakvoće robe, radova i usluga koje
se nabavljaju prilikom navođenja posebnih opisa, planova, crteža i nacrta
trebaju biti sadržani i odgovarati traženima u dokumentima prednadmetanja,
dokumentima nadmetanja ili drugim dokumentima kojima se poziva na podnošenje
ponuda.

(4) Gdje god je to moguće, uporabit će se uobičajeni trgovački izrazi
prilikom izrade opisa uvjeta ugovora o nabavi koji treba biti skloljen
kao rezultat postupka nabave, kao i prilikom izrade opisa drugih važnih
dokumenata prednadmetanja, dokumenata nadmetanja ili ostalih dokumenata
kojima se poziva na podnošenje ponuda.

Jezik

Članak 17.

Dokumentacija za prednadmetanje i nadmetanje, te ostali dokumenti vezani
uz nadmetanje pišu se na hrvatskom jeziku kao i u prijevodu na engleski
jezik kad je u pitanju međunarodno nadmetanje sukladno odredbama o visini
predračunske vrijednosti nabave iz članka 4. stavka 4. ovoga Zakona.

**DIO II.**

NAČINI NABAVE I UVJETI PROVEDBE NADMETANJA

*Načini nabave*

Članak 18.

(1) Osnovni način nabave je javno nadmetnaje.

(2) Prednadmetanje se primjenjuje u svrhu prethodnog utvrđivanja sposobnih
i prihvatljivih ponuditelja sukladno članku 7. ovoga Zakona.

(3) Ostali načini nabave jesu:

1. Ograničeni načini nabave roba i radova:

a) dvostupanjsko nadmetanje,

b) nadmetanje po pozivu,

c) prikupljanje ponuda s cijenom,

d) izravna pogodba.

2. Ograničeni načini nabave usluga:

a) dvostupanjsko nadmetanje,

b) nadmetanje po pozivu,

c) izravna pogodba.

*Odabir načina nabave*

Članak 19. d

(1) Naručitelj u pravilu koristi postupak javnog nadmetanja kao osnovni
način nabave roba, usluga i radova.

(2) Osim javnog nadmetanja kod nabave roba ili radova naručitelj može
koristiti neki od ostalih ograničenih načina, u skladu s uvjetima iz članka
20., 21., 22. ili 23. ovoga Zakona.

(3) Kod nabave usluga naručitelj će koristiti način nabave koji je određen
u dijelu VI. ovoga Zakona osim kad naručitelj utvrdi sljedeće:

1. da je moguće navesti posebitosti opisa i da bi bio prikladniji postupak
nabave koji uzima u obzir prirodu usluga koje se nabavljaju, ili

2. da je priladnije koristiti ograničeni način nabave opisan u članku
20. do 23. ovoga Zakona, ako je udovoljeno uvjetima za korištenje takva
načina nabave.

(4) Ako naručitelj koristi način nabave u s skladu sa stavkom 2. ili
3. ovoga članka, tada treba unijeti u zapisnik, kako nalaže članak 11.
ovoga Zakona, izjavu o razlozima i okolnostima zbog kojih je odabrao baš
taj način za postupak nabave.

*Uvjeti za primjenu dvostupanjskog nadmetanja*

Članak 20.

(1) Naručitelj provodi postupak nabave na način dvostupanjskog podnošenja
ponuda u skladu s člankom 45. ili će zatražiti prijedloge u skladu s člankom
47. ovoga Zakona u sljedećim okolnostima:

1. kad naručitelj ne može točno navesti posebnosti robe ili radova,
ili u slučaju nabave usluga, ne može utvrditi njihove osobine, te da bi
našao najbolje rješenje za svoje potrebe:

a) traži ponude ili prijedloge s obzirom na razne načine zadovoljavanja
tih potreba, ili

b) zbog tehničkih osobina ili radova, ili zbog prirode traženih usluga,
mora pregovarati s ponuditeljima,

2. kad naručitelj želi sklopiti ugovor u svrhu istraživanja, pokusa,
proučavanja ili razvoja, osim kad ugovor uključuje proizvodnju robe u količinama
dovoljnim da bi se uspostavila njihova tržišna probitačnost ili povratili
troškovi istraživanja i razvoja,

3. kad naručitelj primjenjuje ovaj Zakon sukladno obvezama i ovlastima
iz članka 4. stavak 4. i 8. ovoga Zakona te utvrdi da je dvostupanjsko
nadmetanje najprikladniji način nabave, ili

4. kad je raspisano javno nadmetanje a ni jedna ponuda nije podnesena
ili ih je naručitelj sve odbio na temelju članka 12., 15. ili 34. stavka
3. ovoga Zakona i kad prema ocjeni naručitelja ponovljeni postupak vjerojatno
ne bi završio ugovorom o nabavi.

*Uvjeti za primjenu nadmetanja po pozivu*

Članak 21.

(1) Naručitelj može provesti nabavu putem postupka nadmetanja ponudama
po pozivu za robe i radove u skladu s člankom 46. a za usluge u skladu
s člankom 49. ovoga Zakona ako su ispunjeni sljedeći uvjeti:

1. roba, usluge ili radovi zbog svojih krajnje složenih ili posebnih
svojstava mogu se nabaviti samo od ograničenog broja ponuditelja, ili

2. proveden je postupak prednadmetanja prema članku 7. stavku 1., 2.,
3. i 4. ovoga Zakona,

3. vrijeme i novac potrebni za ispitivanje i ocjenu velikog broja ponuda
bili bi ne razmjerni vrijednosti robe, usluga ili radova koji se nabavljaju,

4. u hitnim i izvanrednim slučajevima.

(2) Naručitelj koji namjerava koristiti nadmetanje po pozivu mora prije
pokretanja postupka tražiti odobrenje Uprave za nabavu. Pisanim zahtjevom
treba potanko opisati razloge zbog kojih se namjerava koristiti ovaj postupak
i navesti popis ponuditelja koji se namjeravaju pozvati. Uprava za nabavu
treba odgovoriti naručitelju u roku od 8 dana od dana kad je zahtjev primljen.
Ukoliko u tom roku ne izda mišljenje smatra se da je suglasna.

(3) Ako Uprava za nabavu odbije dati odobrenje, naručitelj je dužan
nabavu provesti putem javnog nadmetanja.

*Uvjeti za prikupljanje ponuda s cijenom*

Članak 22.

(1) Naručitelj temeljem ovog članka i sukladno članku 48. ovoga Zakona
pristupa nabavi na način prikupljanja najmanje triju ponuda s cijenom u
slučaju kad se nabavlja široko dostupna potrošna roba ili uobičajene usluge
i radovi koje ne treba posebno proizvesti ili osigurati izvedbu prema posebnim
zahtjevima naručitelja, te koja je već prisutna na tržištu, uvijek kad
procijenjena vrijednost po jednoj nabavci ili ukupno u proračunskoj godini
ne premašuje iznos od 400.000,00 kn.

(2) Naručitelj ne može dijeliti unutar proračunske godine nabavu istovrsne
robe u zasebne ugovore u svrhu izbjegavanja primjene načina nabave prema
odredbama ovog članka.

*Uvjeti za izravnu pogodbu*

Članak 23.

(1) Naručitelj se može odlučiti za nabavu od jednog ponuditelja kad:

1. robu, usluge ili radove može nabaviti samo od određenog ponuditelja,
ili određeni ponuditelj ima zaštićeno isključivo pravo na tu robu, usluge
ili radove, te ne postoji nikakva stvarno prihvatljiva druga slična ili
nadomjestak,

2. nastane hitna potreba za robom, uslugama ili radovima te bi pokretanje
postupka nadmetanja bilo neprikladno, pod uvjetom da okolnosti koje su
uzrok takve hitnosti naručitelj nije mogao predvidjeti, niti su one posljedica
njegova sporog djelovanja,

3. zbog državne sigurnosti ili izvanrednih okolnosti, kao što je prirodna
ili druga nepogoda većih razmjera hitno je potrebna roba, usluge ili radovi,
a druge metode nabave su neprikladne zbog vremenskog trajanja,

4. naručitelj, nakon što je nabavio robu, opremu, tehnologiju ili usluge
od ponuditelja, odluči nabaviti dodatne količine od istog ponuditelja zbog
ujednačenja ili zbog prikladnosti s postojećom robom, opremom, tehnologijom
ili uslugama, uzimajući pri tome u obzir u kojoj je mjeri prijašnja nabava
zadovoljila potrebe naručitelja, kao i ograničenu količinu predložene nabave
u odnosu na prijašnju nabavu, prihvatljivost cijene i neprikladnost nadomjestka
za tu robu ili usluge. Dodatak postojećem ugovoru sukladno ovoj točki moguć
je samo jednokratno, i to najviše do 20 % vrijednosti osnovnog ugovora,
a uz suglasnost Uprave za nabavu bez rečenih ograničenja u slučajevima
dodatnih ugovaranja završnih radnji, nepredviđenih i naknadnih radova kod
ugovora o ustupanju radova.

5. želi se sklopiti ugovor s ponuditeljem u svrhu istraživanja, pokusa,
proučavanja ili razvoja i promidžbe, osim u slučaju kad ugovor uključuje
proizvodnju robe u količinama koje će uspostaviti njihovu tržišnu isplativost
ili opravdati sredstva utrošena za istraživanje i razvoj, ili

6. nabavlja na temelju članka 4. stavka 4., 8. i 9. ovoga Zakona, budući
da je zaključio da je nabava od jednog ponuditelja izravnom pogodbom najprikladnija
metoda.

(2) Naručitelj koji namjerava koristiti postupak nabave od jednog dobavljača
izravnom pogodbom mora, prije pokretanja postupka, tražiti suglasnost Uprave
za nabavu. Suglasnost se traži pisanim zahtjevom u kojem treba potanko
opisati razloge i prednosti zbog koioh se namjerava koristiti postupak
nabave od jednog dobavljača i navesti ponuditelja s kojim se namjerava
sklopiti ugovor o nabavi. Naručitelj je obvezan uz pisani zahtjev Upravi
za nabavu priložiti prethodno stručno mišljenje Hrvatske gospodarske komore
koje ona na zahtjev naručitelja daje u roku od 3 dana. Ukoliko u tom roku
ne izda mišljenje smatra se da je suglasna. Uprava treba odgovoriti naručitelju
u roku od 8 dana od primitka pisanog zahtjeva. Ako Uprava ne odgovori u
tom roku smatra se da je suglasna a ako odbije dati odobrenje, naručitelj
je dužan nabavu obaviti putem javnog nadmetanja.

(3) Iznimno naručitelj može, uz odobrenje Uprave za nabavu i uz prethodno
predočenje iscrpne dokumentacije započeti nabavu od jednog dobavljača kad
nabava od određenog ponuditelja služi za postizanje učinaka iz članka 34.
stavka 6. točke 3. ili članka 39. stavka 1. točke 4. ovoga Zakona. Uz zahtjev
za odobrenje Uprave za nabavu naručitelj je obvezan priložiti prethodno
stručno mišljenje Hrvatske gospodarske komore koje ona na zahtjev naručitelja
daje u roku od 3 dana. Ukoliko u tom roku ne izda mišljenje smatra se da
je suglasna s prijedlogom. Ako Uprava ne izda odobrenje u roku od 8 dana
smatra se da je suglasna, a ako odbije dati odobrenje naručitelj je dužan
nabavu obaviti putem javnog nadmetanja.

**DIO III.**POSTUPAK NADMETANJA
*Nadmetanje za domaće ponuditelje*

Članak 24.

(1) Postupak nadmetanja za domaće ponuditelje pokreće se i provodi na
način predviđen ovim Zakonom, a ponude se podnose na hrvatskom jeziku i
latiničnom pismu a vrijednost je izražena samo u kunama.

(2) Naručitelj pokreće postupak nabave objavljivanjem nadmetanja za
domaće ponuditelje:

1. kad je sudjelovanje ograničeno isključivo na domaće ponuditelje na
temelju članka 8. stavak 1., ili

2. kad naručitelj prosudi da će, s obzirom na nisku cijenu robe ili
radova koje nabavlja, jedino domaći ponuditelji biti zainteresirani za
podnošenje ponuda.

*Objavljivanje nadmetanja i prednadmetanja*

Članak 25.

(1) Naručitelj će objaviti poziv za nadmetanje, a ako se provodi i za
prednadmetanje u domaćem dnevnom tisku ili u "Narodnim novinama", a može
objaviti i u elektroničkom mediju (INTERNET) kad vrijednost nabave premašuje
iznos od 400.000,00 kn. Objava se daje jednom, a može i više puta u navedenim
sredstvima javnih priopćavanja.

(2) Ako vrijednost nabave premašuje iznos od 6.000.000,00 kn odnosno
od 12.000.000,00 kn, međunarodno javno nadmetanje i prednadmetanje mora
se objaviti najmanje jednom u domaćem dnevnom tisku koji se prodaje i u
inozemstvu, tj. istodobno na hrvatskom jeziku i na engleskom odnosno nekom
od drugih svjetskih jezika, te u međunarodnim elektroničkim medijima (INTERNET).

*Sadržaj poziva za nadmetanje i prednadmetanje*

Članak 26.

(1) Poziv za nadmetanje i prednadmetanje mora sadržavati sljedeće podatke:

1. naziv i adresu naručitelja,

2. vrstu i količinu, te mjesto isporuke robe koju treba dobaviti ili
vrstu usluge i mjesto na kojem će se pružati ili vrstu radova i mjesto
gdje se izvode,

3. potrebno vrijeme za dobavu robe ili raspored izvršenja usluge, te
završetak radova,

4. mjerila i postupke koji će se primijeniti pri procjeni sposobnosti
ponuditelja u skladu s člankom 6. ovoga Zakona.

5. izjavu, koja kasnije ne smije biti izmijenjena, da ponuditelji mogu
sudjelovati u postupku nabave bez obzira na prebivalište/sjedište ili izjavu
da je sudjelovanje ograničeno na osnovi prebivališta/sjedišta ili da se
primjenjuje nacionalna povlastica na temelju članka 8. ovoga Zakona, uz
uključivanje domaćih osoba i ponuditelja,

6. način na koji se može dobiti dokumentacija i mjesto gdje se može
nabaviti,

7. cijenu, ako je predviđena, koju naručitelj naplaćuje za dokumentaciju
nadmetanja,

8. valutu i način plaćanja dokumentacije,

9. jezik ili jezici na kojima se dokumentacija može dobiti,

10. mjesto i krajnji rok za podnošenje ponuda,

11. mjesto, datum i sat otvaranja ponuda.

*Dokumentacija za nadmetanje ili prednadmetanje*

Članak 27.

(1) Naručitelj treba omogućiti svim ponuditeljima pribavljanje potrebne
dokumentacije u skladu s postupcima i zahtjevima koji su navedeni u pozivu
za prednadmetanje i nadmetanje. Naručitelj treba pripremiti dokumentaciju
za svakog ponuditelja koji plati naknadu, ako je određena, za takvu dokumentaciju.
Cijena koju naručitelj može naplatiti za dokumentaciju zasniva se isključivo
na troškovima tiskanja i dostave ponuditeljima.

(2) Dokumentacija za nadmetanje i prednadmetanje mora sadržavati iste
ključne dijelove, s time da se u postupku prednadmetanja ponuditeljima
može dopustiti podnošenje zamjenskih ponuda, vlastitih financijskih i tehničkih
rješenja i prijedloga ili pristupa izvršenja nabave.

(3) Naručitelj može, prema vlastitoj ocjeni, u postupku prednadmetanja
koristiti u cijelosti ili djelomično dokumentaciju predviđenu za nadmetanje.

(4) Postupak javnog nadmetanja za ustupanje radova ne može se pokrenuti
dok se ne pribavi potrebna građevna dozvola.

(5) Vlada Republike Hrvatske može odobriti pokretanje postupka javnog
nadmetanja i prije nego je izdana građevna dozvola za strateški važne infrastrukturne
projekte prometa i veza, vodoopskrbe, plinofikacije i energetike.

*Sadržaj dokumentacije za nadmetanje*

Članak 28.

Dokumentacija za nadmetanje mora sadržavati sljedeće:

1. upute za pripremu ponuda,

2. zahtjeve i uvjete, sukladno odredbi članka 6., u svezi s ocjenom
sposobnosti ponuditelja i u svezi s ponovnim dokazima o sposobnosti na
temelju članka 34. stavak 6. ovoga Zakona,

3. pisane dokaze ili druge podatke koje ponuditelji moraju priložiti
da bi dokazali svoje sposobnosti,

4. vrstu, tehnička obilježja i svojstva kakvoće roba, usluga ili radova
koje se nabavljaju sukladno članku 16. ovoga Zakona, što uključuje, ali
se osobito ne ograničava na odgovarajuće tehničke oznake, planove, crteže
i nacrte, količinu robe, sve popratne usluge koje će se izvršiti, mjesto
gdje će se izvoditi radovi ili gdje će se izvršiti usluge, željeni ili
potrebni rok, ako postoji, do kojega roba treba biti isporučena, radovi
izvedeni ili usluge izvršene, podaci i uvjeti iz prethodno pribavljene
građevne dozvole kada se radi o ustupanju radova za projekte i programe
sukladno odredbama iz članka 27. ovoga Zakona,

5. mjerila koja će naručitelj primijeniti pri utvrđivanju prihvatljive
ponude, uključujući i nacionalnu povlasticu na temelju članka 8. kao i
sva ostala mjerila osim cijene koje će se primijeniti na temelju članka
34. stavka 4. ovoga Zakona i razmjernu vrijednost tih mjerila,

6. poznate uvjete ugovora o nabavi ili obrazac ugovora ako postoji,

7. navode o dopuštenoj zamjeni glede odlika robe, radova, usluga, uvjeta
ugovora ili drugih uvjeta navedenih u dokumentaciji, kao i opis načina
na koji će se zamjenske ponude ocjenjivati i uspoređivati,

8. opis dijela ili dijelova za koje se mogu podnijeti ponude ako je
ponuditeljima dopušteno podnošenje ponude za samo dio robe, usluga ili
radova koji se nabavljaju,

9. način na koji se oblikuje i izražava cijena ponude, uključujući izjavu
o tome da li cijena treba pokrivati druge izdatke osim samih troškova robe,
usluga ili radova kao što su troškovi prijevoza, osiguranja, bankarski
troškovi, carinske obveze i porezi,

10. valutu ili valute u kojima cijena ponude treba biti izražena,

11. jezik ili jezici, sukladno članku 17. ovoga Zakona, na kojima treba
pripremiti ponudu,

12. sve zahtjeve naručitelja glede izdavatelja, oblika, iznosa i drugih
glavnih uvjeta jamstva za ponudu koje moraju dati ponuditelji, kao i sve
takve zahtjeve glede jamstva za izvršenja ugovora o nabavi koje treba dati
ponuditelj s kojim se sklapa ugovor o nabavi, uključujući i jamstva za
radnu snagu i materijale,

13. navod ako ponuditelj ne može izmijeniti ili povući svoju ponudu
prije krajnjeg roka za podnošenje ponuda bez gubitka jamstva za ponudu,

14. način, mjesto i krajnji rok za podnošenje ponuda prema članku 30.
ovoga Zakona,

15. način kako, na temelju članka 29. ovoga Zakona ponuditelji mogu
tražiti razjašnjenja u svezi s dokumentacijom i priopćenje o tome da li
naručitelj namjerava sazvati sastanak ponuditelja,

16. razdoblje za koje vrijedi ponuda sukladno članku 31. ovoga Zakona,

17. mjesto, datum i vrijeme otvaranja ponuda prema članku 33. ovoga
Zakona,

18. postupak koji će se primijeniti pri otvaranju i pregledavanju ponuda,

19. valuta koja će se primijeniti za ocjenjivanje i uspoređivanje ponuda
na temelju članka 34. stavka 5. ovoga Zakona i financijsku ustanovu čiji
će se tečaj primijeniti za zamjenu valute ponuda u tu valutu na navedeni
datum,

20. pozivanje na ovaj Zakon, propise nabave i druge zakone i propise
koji se izravno odnose na postupak nabave, s time da izostavljanje tih
pozivanja ne predstavlja osnovu za tužbu prema članku 57. ovoga Zakona
niti za traženje odgovornosti naručitelja,

21. ime, zvanje i adresu jednog ili više dužnosnika ili namještenika
naručitelja koji su ovlašteni za izravnu vezu s ponuditeljem glede postupka
nabave, bez sudjelovanja posrednika,

22. sve obveze koje treba ispuniti ponuditelj neovisno o ugovoru o nabavi,
kao što su obveze koje se odnose na trgovinu putem prijeboja ili na prijenos
tehnologije,

23. obavijest o pravima predviđenim člankom 57., 58. i 60. ovoga Zakona,

24. ako naručitelj pridržava pravo odbijanja svih ponuda prema članku
12. ovog Zakona, obvezan je navod o tome radi pravodobne obavijesti ponuditelja,

25. sve potrebne radnje nakon prihvaćanja ponude da bi ugovor o nabavi
stupio na snagu, uključujući gdje je to potrebno, odobrenje višeg nadležnog
tijela ili Vlade sukladno članku 36. ovoga Zakona,

26. sve druge uvjete koje je naručitelj utvrdio u skladu s ovim Zakonom
i propisima nabave u svezi s podnošenjem ponuda i primjenom nacionalne
povlastice za domaće osobe i ponuditelje.

*Razjašnjenje i izmjene dokumentacije za nadmetanje*

Članak 29.

(1) Ponuditelj može od naručitelja tražiti razjašnjenje dokumentacije.
Naručitelj mora odgovoriti na svaki zahtjev ponuditelja za takvim razjašnjenjem
koji je primio najkasnije u roku do 8 dana prije krajnjeg roka određenog
za podnošenje ponuda. Naručitelj će odgovoriti u roku do 3 dana od dana
kad je zahtjev primljen kako bi omogućio ponuditelju da na vrijeme podnese
svoju ponudu, i isto tako će, a da ne otkrije podrijetlo zahtjeva, priopćiti
razjašnjenje svim ponuditeljima kojima je uručena dokumentacija za nadmetanje.

(2) U bilo koje vrijeme, prije isteka krajnjeg roka za podnošenje ponude,
naručitelj može, iz bilo kojeg razloga, prema vlastitoj ocjeni ili kao
rezultat ponuditeljeva zahtjeva za razrjašnjenjem, izmijeniti natječajnu
dokumentaciju izdavanjem dodatka. Dodatak će odmah biti priopćen svim ponuditeljima
kojima je naručitelj uručio dokumentaciju i taj će dodatak obvezivati sve
ponuditelje.

(3) Ako naručitelj sazove sastanak ponuditelja, vodit će na tom sastanku
zapisnik koji će sadržavati zahtjeve za razjašnjenjem iznesene na tom sastanku
glede dokumentacije, kao i odgovore na te zahtjeve, ne navodeći pri tome
podrijetlo tih zahtjeva. Zapisnik će odmah dostaviti svim ponuditeljima
kojima je dao dokumentaciju, kako bi mogli taj zapisnik uzeti u obzir prilikom
pripreme svojih ponuda.

**DIO IV.**

PODNOŠENJE PONUDA

Članak 30.

(1) Kod određivanja mjesta, datuma i krajnjeg roka za podnošenje ponuda
naručitelj će uzeti u obzir složenost nabave, potrebu očekivanog podugovaranja
i uobičajeno vrijeme potrebno za podnošenje ponuda poštom kako od domaćih
tako i stranih ponuditelja.

(2) Kod javnog nadmetanja i nadmetanja po pozivu rok za podnošenje ponuda
ne može biti kraći od 15 dana od dana objave javnog nadmetanja, odnosno
od dana dostave poziva za podnošenje ponuda, a kod vrlo složenih nabava
s međunarodnim nadmetanjem rok će biti 45 dana. Kod ograničenih načina
nabave rok ne može biti kraći od 10 dana.

(3) Ako na temelju članka 29. ovoga Zakona naručitelj pruži dodatna
razrješenja ili izvrši izmjene u dokumentaciji, ili ako su na sastanku
ponuditelja zatražena dodatna razjašnjenja, onda će prije isteka roka za
podnošenje ponuda produžiti rok, ako je potrebno, kako bi ponuditelji imali
dovoljno vremena da u svojim ponudama uzmu u obzir razjašnjenja i izmjene.

(4) Naručitelj može, po svojoj slobodnoj volji, prije isteka roka za
podnošenje ponuda produžiti rok ako jedan ili više ponuditelja ne mogu
podnijeti svoje ponude do određenog roka zbog okolnosti izvan njihova utjecaja.

(5) Svi ponuditelji kojima je naručitelj uručio dokumentaciju bit će
odmah obaviješteni o svakom produženju roka. Produženje roka mora se i
javno objaviti u istim glasilima radi ostalih ponuditelja.

(6) Ponuda se podnosi samo na pisani način, s potpisom i u zapečaćenoj
omotnici.

(7) Prava ponuditelja neće biti ugrožena ako podnese ponudu s istim
stupnjem vjerodostojnosti, pouzdanosti i povjerljivosti u bilo kojem obliku
sukladno dokumentaciji nadmetanja.

(8) Naručitelj će na zahtjev izdati ponuditelju potvrdu na kojoj je
upisan datum i vrijeme kad je ponuda primljena. Krajnji rok predaje konačne
ponude je istovremeno i datum i vrijeme otvaranja ponuda.

(9) Ponuda koju naručitelj primi nakon isteka roka za podnošenje ponuda
neće biti otvorena i bit će vraćena ponuditelju koju je podnio.

*Rok valjanosti ponuda, izmjena i povlačenje ponuda*

Članak 31.

(1) Rok valjanosti ponuda je rok naveden u dokumentaciji za nadmetanje.

(2) Prije isteka roka valjanosti ponuda naručitelj može zatražiti od
ponuditelja da produži taj rok za određeno vrijeme. Ponuditelj može odbiti
zahtjev bez gubitka prava na jamstvo za ponudu, i valjanost ponude prestat
će istekom neproduženog roka valjanosti.

(3) Ponuditelji koji pristanu na produženje roka valjanosti svojih ponuda,
produžit će, ili osigurati produžetak valjanosti jamstva za njihove ponude
ili će pribaviti nove koje će pokriti produženi rok valjanosti njihovih
ponuda. Za onog ponuditelja čije jamstvo za ponudu ne bude produženo, ili
novo ne bude osigurano, smatrat će se da je odbio produžiti rok valjanosti
svoje ponude.

(4) Ako nije drukčije predviđeno u dokumentaciji, ponuditelj može izmijeniti
ili povući svoju ponudu prije isteka roka za podnošenje (otvaranje) ponuda
bez gubitka jamstva za ponudu. Izmjena ili obavijest o povlačenju stupit
će na snagu ako ju je naručitelj primio prije isteka roka za podnošenje
(otvaranje) ponuda.

*Jamstvo za ponudu*

Članak 32.

(1) Ako naručitelj zahtijeva od ponuditelja jamstvo za ponudu:

1. taj se zahtjev odnosi na sve ponuditelje,

2. natječajnom dokumentacijom može se zahtijevati da davatelj jamstva
za ponudu i potvrditelj, ako je predviđen, kao i oblik i uvjeti jamstva
moraju biti prihvatljivi naručitelju,

3. naručitelj neće odbiti jamstvo za ponudu zato što nije bilo izdano
od izdatnika u Republici Hrvatskoj, ako su ta vrijednosnica i njezin izdatnik
u skladu s ostalim zahtjevima navedenim u dokumentaciji za nadmetanje,
osim u slučaju ako bi prihvaćanjem tog jamstva naručitelj postupio suprotno
propisima Republike Hrvatske,

4. prije podnošenja ponude, ponuditelj može zahtijevati od naručitelja
da potvrdi prihvatljivost predloženog izdatnika jamstva za ponudu, ili
predloženog potvrditelja, ako je predviđen, naručitelj će odmah udovoljiti
tom zahtjevu,

5. ako naručitelj potvrdi da je predloženi izdatnik prihvatljiv, ili
bilo koji predloženi potvrditelj, to ga ne sprečava da odbije jamstvo za
ponudu zato što je izdatnik ili potvrditelj postao platežno ili je na neki
drugi način kreditno nesposoban,

6. naručitelj će navesti u dokumentaciji sve zahtjeve vezane za izdatnika,
kao i vrstu, oblik, iznos i druge glavne uvjete za traženo jamstvo za ponudu,
zahtjevi koji se izravno ili neizravno odnose na postupke ponuditelja jesu:

a) povlačenje ili izmjena ponude nakon isteka roka za podnošenje konačnih
ponuda ili prije isteka roka ako je tako predviđeno dokumentacijom,

b) odbijanje potpisivanja ugovora o nabavi,

c) odbijanje davanja potrebnog jamstva za izvršenje ugovora, nakon što
je ponuda prihvaćena, ili nepoštivanje drugih uvjeta koji prethode potpisivanju
ugovora o nabavi navedenim u dokumentaciji za nadmetanje.

(2) Naručitelj neće polagati pravo na iznos jamstva za ponudu, i odmah
će vratiti ili osigurati povratak jamstva za ponudu, nakon prvog od sljedećih
događaja:

1. isteka roka valjanosti jamstva za ponudu,

2. sklapanja ili stupanja na snagu ugovora o nabavi i stupanja na snagu
odredbe o jamstvu za izvršenje ugovora, ako je takvo jamstvo predviđeno
dokumentacijom.

3. završetka nadmetanja bez sklapanja ili stupanja na snagu ugovora
o nabavi,

4. povlačenje ponude prije isteka roka za podnošenje konačnih ponuda,
osim ako prema dokumentaciji takvo povlačenje nije dopušteno.

**DIO V.**

OCJENJIVANJE I USPOREDBA PONUDA

*Otvaranje ponuda*

Članak 33.

(1) Ponude se otvaraju u vrijeme koje je navedeno u dokumentaciji nadmetanja
kao krajnji rok za podnošenje ponuda, ili u vrijeme koje je utvrđeno kao
krajnji rok prilikom produženja roka, na mjestu i u skladu s postupkom
utvrđenim u dokumentaciji.

(2) Svim ponuditeljima odnosno njihovim ovlaštenim predstavnicima naručitelj
će dopustiti nazočnost pri otvaranju ponuda.

Svoje ovlaštenje predstavnik ponuditelja dokazuje u pisanom obliku.

(3) Ime i adresa svakog ponuditelja čija se ponuda otvara, kao i cijena
ponude, bit će priopćeni pri otvaranju ponuda, te odmah uneseni u zapisnik
o postupku nadmetanja prema članku 11. ovoga Zakona.

(4) Ponuditelji koji nisu nazočni pri otvaranju ponuda i nitko ih ne
zastupa mogu zahtijevati priopćavanje tih podatka.

**Ispitivanje, ocjenjivanje i usporedba ponuda**

Članak 34.

(1) Naručitelj može zatražiti od ponuditelja objašnjenje njihovih ponuda
kao pomoć u ispitivanju, ocjeni i usporedbi ponuda. Nikakve bitne promjene
u ponudi, uključujući promjenu cijene i promjene koje bi neprihvatljivu
ponudu učinile prihvatljivom ne smiju se zahtijevati, nuditi ili dopustiti
od strane naručitelja ili ponuditelja.

(2) Naručitelj će ispraviti samo računske pogreške koje se otkriju za
vrijeme ispitivanja ponude i odmah će obavijestiti o svakom takvom ispravku
ponuditelja čija je ponuda ispravljena.

(3) Ovisno o stavku 1. ovoga članka naručitelj će ponudu smatrati prihvatljivom
ako potpuno udovoljava svim zahtjevima navedenim u dokumentaciji nadmetanja.

(4) Naručitelj će smatrati ponudu prihvatljivom, samo ako sadrži neke
manje otklone koji znatnije ne mijenjaju niti odstupaju od svojstava, uvjeta
i drugih zahtjeva navedenih u dokumentaciji, ili jedino ako sadrži pogreške
ili previde koji se mogu ispraviti a da se ponuda bitno ne mijenja. Sva
takva odstupanja bit će u najvećoj mogućoj mjeri količinski određena i
uzeta u obzir prilikom ocjenjivanja i uspoređivanja ponuda.

(5) Naručitelj neće prihvatiti ponudu u sljedećim slučajevima:

1. ako ponuditelj nije prihvaćen kao sposoban,

2. ako ponuditelj ne prihvaća ispravak računske pogreške prema stavku
1. ovoga članka,

3. ako ponuda ne odgovara uvjetima nadmetanja,

4. zbog okolnosti navedenih u članku 15. ovoga Zakona.

(6) Radi odabira najpovoljnije ponude naručitelj će ocijeniti i usporediti
ponude sukladno mjerilima navedenim u objavi postupka nadmetanja i u dokumentaciji.
Neće se koristiti niti jedno drugo mjerilo koje nije navedeno u dokumentaciji
za nadmetanje.

1. Najpovoljnija ponuda je ponuda s najnižom cijenom, s potpuno istom
vrstom, svojstvima i odlukama robe, usluga ili radova koji su traženi dokumentima
nadmetanja.

2. Iznimno, ako naručitelj namjerava prihvatiti ponudu koja je procijenjena
kao najpovoljnija prema cijeni i drugim mjerilima i zahtjevima mora prethodno
dobiti suglasnost Uprave za nabavu i to objaviti te unijeti u dokumente
nadmetanja. Kada naručitelj donese odluku da kao najpovoljniju ponudu prihvaća
ovako odabranu ponudu i na tu odluku prigovori drugi ponuditelj dužan je
u roku od 3 dana o tome izvijestiti Upravu za nabavu, a ako to ne učini,
odluka o izboru nije valjana. Uprava za nabavu, dužna je očitovati se o
prigovoru u roku od 8 dana od dana primitka prigovora od strane naručitelja
i o tome izvijestiti Državni ured za reviziju.

3. Pri određivanju najpovoljnije ponude prema ovom stavku točke 2. ovoga
članka naručitelj uzima u obzir sljedeće:

- cijenu ponude ovisno o danoj povlastici na temelju točke 4. ovoga
stavka, te druga mjerila za bitne sastojnice ponude prema zahtjevima koje
je naveo u dokumentima nadmetanja kao što su:

- troškovi korištenja, održavanja i popravka robe i radova, vrijeme
isporuke robe, završetka radova, ili izvršenja usluga, funkcionalne karakteristike
robe ili radova, uvjeti plaćanja i jamstva vezana za kakvoću, trajnost
i pouzdanost roba, radova i usluga,

- odštetni poslovi i prijeboji koje nude ponuditelji, opseg zastupljenosti
domaćeg udjela glede proizvodnje, radne snage i materijala u ponudi robe,
radova i usluga koje se nude, mogućnost za gospodarski razvoj sadržan u
ponudama, uključujući domaća ulaganja i druge poslovne pothvate, poticaj
zapošljavanju, davanje određene proizvodnje za domaće dobavljače, prijenos
tehnologije i razvoj upravljačkih, znanstvenih i radnih vještina te druge
uvjete u svezi s gospodarskom politikom Vlade Republike Hrvatske, kao i

- učinci na nacionalnu obranu i sigurnost.

4. Sukladno članku 8. ovoga Zakona naručitelj prilikom ocjenjivanja
i uspoređivanja ponuda primjenjuje nacionalnu povlasticu za domaće robe,
daje prednost ponudama domaćih nuditelja usluga ili ponudama domaćih izvoditelja
radova. Ta povlastica bit će uračunata u cijenu ponuda sukladno načinu
primjene nacionalne povlastice i unesena u zapisnik o postupku nabave.

(7) Kad su cijene ponuda izražene u dvije ili više valuta, cijene svih
ponuda pretvaraju se u istu valutu radi usporedbe i procjene prema odredbama
članka 28. točke 19. ovoga Zakona.

(8) Naručitelj može zatražiti od ponuditelja čija je ponuda ocijenjena
najpovoljnijom prema stavku 6. ovoga članka da ponovno dokaže svoje sposobnosti
u skladu s uvjetima i postupcima članka 6. ovoga Zakona. Uvjeti i postupci
koji se koriste pri takvu ponovnom dokazivanju moraju biti navedeni u dokumentaciji
za nadmetanje. U slučaju provedenog postupka prednadmetanja uvjeti i postupci
nadmetanja bit će jednaki onima koji su korišteni u prednadmetanju.

(9) Ako ponuditelj čija je ponuda ocijenjena najpovoljnijom ne može
ponovno dokazati svoje sposobnosti, naručitelj će odbiti njegovu ponudu
i odabrati sljedeću najpovoljniju ponudu između preostalih ponuda ili odbiti
sve ponude sukladno članku 12. ovoga Zakona.

(10) Ako naručitelj utvrdi da se ponuda koja je ocijenjena kao najpovoljnija
zasniva na cijeni koja je 25-30% niža od prosječno ponuđene ili uobičajene
cijene iste ili slične robe, usluga ili radova na domaćem i/ili međunarodnim
tržištima i opravdano posumnja da se radi o demping cijeni ili kod stranog
ponuditelja subvenciji strane države ili se radi o namjerno ponuđenoj niskoj
cijeni, to će odmah unijejti u zapisnik o postupku nadmetanja, izvijestiti
Upravu za nabavu i odbiti takvu ponudu te odabrati sljedeću najpovoljniju
ponudu između preostalih ponuda ili će odbiti sve ponude sukladno članku
12. ovoga Zakona. O svojoj odluci naručitelj mora odmah izvijestiti Državni
ured za reviziju koji postupa sukladno zakonu o državnoj reviziji.

(11) Činjenice vezane za razmatranje, razjašnjavanje, ocjenjivanje i
usporedbu ponuda neće biti otkrivene ponuditeljima ili bilo kojoj drugoj
osobi, osim u slučaju predviđenom člankom 11. stavkom 3. ovoga Zakona.

*Zabrana pregovaranja s ponuditeljima*

Članak 35.

Zabranjeno je bilo kakvo pregovaranje između naručitelja i ponuditelja
u svezi s valjanom i konačnom ponudom koja je odabrana kao najpovoljnija
ponuda.

*Prihvaćanje ponuda i sklapanje ugovora o nabavi*

Članak 36.

(1) Naručitelj će prihvatiti najpovoljniju ponudu na temelju odredbi
članka 34. stavka 6. ovoga Zakona. Svi ponuditelji moraju biti obaviješteni
preporučenim pismom čija je ponuda prihvaćena, u roku od 8 dana od dana
odabira.

(2) Naručitelj i ponuditelj čija je ponuda prihvaćena potpisuju ugovor
o nabavi u roku od 8 dana, a najkasnije po isteku 30 dana od dana završetka
postupka nabave. Ugovor o nabavi mora biti u skladu s ponudom.

(3) Od trenutka slanja obavijesti iz stavka 1. ovoga članka pa do potpisivanja
ugovora o nabavi naručitelj i ponuditelj ne smiju poduzimati nikakve radnje
koje bi omele sklapanje ugovora o nabavi ili njegovo izvršenje.

(4) ako je ugovor o nabavi uvjetovan suglasnošću nadležnog tijela ili
Vlade Republike Hrvatske, potrebno je za sklapanje ugovora pribaviti odgovarajuću
suglasnost.

(5) Rok za pribavljanje potrebne suglasnosti računa se od datuma slanja
obavijesti o prihvaćanju ponude i mora biti predviđen u dokumentaciji za
nadmetanje. Izostanak suglasnosti u predviđenom roku ne utječe na rok valjanoti
ponude ili jamstvo za ponudu naveden u dokumentaciji za nadmetanje.

(6) Ako ponuditelj čija je ponuda prihvaćena ne potpiše ugovor o nabavi,
ako se to od njega zatraži, ili ne pribavi potrebno jamstvo za izvršenje
ugovora, naručitelj će odabrati najpovoljniju ponudu između preostalih
važećih ponuda, ili odbiti sve ponude. Ponuditelj čija je ponuda kasnije
prihvaćena i ostali ponuditelji bit će obaviješteni kako je predviđeno
stavkom 1. ovoga članka.

**DIO VI.**NABAVA USLUGA
*Obavijest o podnošenju prijedloga*

Članak 37.

(1) Prijedlog za usluge je ponuda kojom se omogućuje ponuditelju da
osim propisanih elemenata ponudi svoj prijedlog za najpovoljnije izvršenje
tražene usluge.

(2) Naručitelj traži od zainteresiranih ponuditelja prijedloge za usluge
ili prijave za sudjelovanje u prednadmetanju na temelju oglasa kojim se
traži izražavanje interesa za podnošenje prijedloga ili sudjelovanje u
prednadmetanju, što ovisi o slučaju. Oglas mora sadržavati ime i adresu
naručitelja, kratak opis usluga koje se traže, način dobivanja poziva ili
dokumentacije za podnošenje prijedloga ili prednadmetanje, te cijenu dokumentacije
za podnošenje prijedloga ili za prednadmetanje, ako postoji.

(3) Oglas treba biti objavljen u skladu s odredbama članka 25. ovoga
Zakona.

(4) Naručitelj ne treba primijeniti odredbe iz stavka 2. i 3. ovoga
članka u sljedećim slučajevima:

1. kad usluge koje se traže može ponuditi ograničeni broj ponuditelja,
uz uvjet da se svi pozovu na podnošenje prijedloga, ili

2. kad bi vrijeme i troškovi koji su potrebni da bi se ispitalo i ocijenilo
velik broj prijedloga bili ne razmjerni vrijednosti usluga koje se traže,
uz uvjet da se pozove na podnošenje prijedloga najmanje tri ponuditelja.

3. kad se jedino putem nadmetanja po pozivu može osigurati povjerljivost
ili kad je takvo nadmetanje potrebno iz razloga nacionalnog interesa, uz
uvjet da prijedloge podnesu najmanje tri ponuditelja.

(5) Naručitelj koji ne namjerava primijeniti odredbe stavka 2. i 3.
ovoga članka mora zatražiti suglasnost Uprave za nabavu, a Uprava je dužna
odgovoriti u roku od 30 dana od dana podnošenja zahtjeva.

(6) Naručitelj treba ponuditeljima osigurati potrebnu dokumentaciju
za podnošenje prijedloga ili za sudjelovanje u prednadmetanju u skladu
s objavljenim postupcima koji sudjeluju u postupku. Cijena koju naručitelj
može naplaćivati za dokumentaciju za podnošenje prijedloga i prednadmetanje
smije uključivati jedino troškove tiskanja i dostave ponuditeljima. Ako
se provodi postupak prednadmetanja, naručitelj treba pribaviti potrebnu
dokumentaciju za podnošenje prijedloga za svakog ponuditelja koji je pristupio
prednadmetanju.

*Sadržaj zahtjeva za podnošenje prijedloga za usluge*

Članak 38.

Zahtjev za podnošenje prijedloga mora uključivati sljedeće podatke:

1. naziv i adresu naručitelja,

2. jezik ili jezike na kojima treba pripremiti prijedloge,

3. način, mjesto i rok za podnošenje prijedloga,

4. priopćenje ako naručitelj zadržava pravo na odbijanje svih prijedloga,

5. mjerila i postupke, sukladno s odredbom članka 6. ovoga Zakona o
svezi s ocjenom sposobnosti ponuditelja i u svezi s daljnim dokazima o
sposobnosti na temelju članka 7. stavka 10. ovoga Zakona,

6. pisane dokaze ili druge podatke ponuditelji moraju priložiti da bi
dokazali svoje sposobnosti,

7. opis naravi i traženih svojstava usluga koje se nabavljaju u onom
opsegu u kojem je to poznato, što uključuje, ali se ne ograničava na mjesto
izvršenja usluga te ako postoji željni ili potrebni rok izvršenja,

8. izjavu da li naručitelj traži prijedloge koji trebaju iznijeti različite
načine kako bi se udovoljilo njegovim potrebama,

9. opis dijela ili dijelova za koje se mogu podnijeti prijedlozi ako
je ponuditeljima dopušteno da podnesu prijedloge za samo dio usluga koje
se traže,

10. valutu ili valute u kojima cijena prijedloga treba biti oblikovana
i izražena,

11. način na koji se oblikuje i izražava cijena prijedloga, uključujući
izjavu o tome da li cijena treba pokrivati druge elemente osim samih troškova
usluga, kao što su naknade za prijevoz, osiguranje, korištenje opreme,
carinske obveze i porezi, osim u slučaju kad cijena nije presudna,

12. postupak koji je određen u skladu s člankom 41. stavkom 1. ovoga
Zakona za odabir najpovoljnijeg prijedloga,

13. mjerila i razmjernu težinu tih mjerila koje će naručitelj primijeniti
pri utvrđivanju najpovoljnijeg prijedloga, te ako je primjenjivao nacionalnu
povlasticu na temelju članka 39. stavka 2. ovoga Zakona.

14. valutu koja će se primijeniti za ocjenjivanje i uspoređivanje prijedloga
i tečaj koji će se primijeniti za zamjenu u tu valutu ili financijsku ustanovu
čiji će se tečaj primjenjivati na dan koji je određen,

15. opis načina na koji će se zamjenski prijedlozi ocjenjivati i uspoređivati
ako su dopuštene zamjene glede svojstava usluga, uvjeta ugovora ili drugih
navedenih zahtjeva,

16. ime, zvanje i adresu jedne ili više ovlaštenih osoba naručitelja
za izravnu vezu s ponuditeljem glede postupka nabave bez sudjelovanja posrednika,

17. način kako na, temelju članka 40. ovoga Zakona ponuditelj mora tražiti
razjašnjenja u svezi sa zahtjevom za podnošenje prijedloga, i priopćenje
o tome da li naručitelj namjerava sazvati sastanak ponuditelja,

18. poznate uvjete ugovora o nabavi ili obrazac ugovora ako postoji,

19. pozivanje na ovaj Zakon, propise nabave i druge zakone i propise
koji se izravno odnose na postupak nabave, s time da izostavljanje tog
pozivanja ne predstavlja osnovu za prekršaj prema članku 58. ovog Zakona
a niti osnovu za traženje odgovornosti naručitelja,

20. obavijest o pravima ponuditelja predviđenim člancima 54., 55. i
56. ovog Zakona,

21. sve radnje potrebne nakon prihvaćanja prijedloga da bi se sklopio
ugovor o nabavi, uključujući, gdje je to potrebno, suglasnost nadležnog
tijela ili Vlade Republike Hrvatske sukladno članku 36. ovoga Zakona,

22. sve druge uvjete koje je naručitelj utvrdio u skladu s ovim Zakonom
i propisima nabave vezane za podnošenje prijedloga.

*Mjerila za ocjenjivanje prijedloga*

Članak 39.

(1) Naručitelj ustanovljava mjerila za ocjenjivanje prijedloga i određuje
razmjernu vrijednost tih mjerila i način na koji se primjenjuju pri ocjenjivanju
prijedloga. U pozivu za podnošenje prijedloga navode se isključivo sljedeća
mjerila koja se odnose na:

1. sposobnost, iskustvo, poslovne preporuke, pouzdanost, stručnu i rukovodstvenu
sposobnost ponuditelja kao i osoblja koje je uključeno u davanje usluga,

2. učinkovitost prijedloga glede zadovoljenja potreba naručitelja,

3. cijenu prijedloga, u skladu sa stavkom 2. ovoga članka, kao i sve
popratne ili vezane troškove,

4. opseg u kojem u izvedbi sudjeluju domaći ponuditelji, mogućnosti
gospodarskog razvoja koje su sadržane u prijedlogu, uključujući ulaganja
i ostale poslovne pothvate, poticaj zapošljavanja, prijenos tehnologije,
razvoj upravljačkih, znanstvenih i radnih vještina i odštetnih poslova
koje nude ponuditelji,

5. nacionalnu obranu i sigurnost.

(2) Za ocjenjivanje prijedloga poslova projektiranja i stručnog nadzora
prema posebnom propisu primjenjivat će se cjenik usluga Ministarstva prostornog
uređenja, graditeljstva i stanovanja.

(3) Naručitelj može dati prednost domaćim ponuditeljima usluga sukladno
propisima nabave i omogućiti primjenu nacionalne povlastice prema članku
8. ovoga Zakona.

*Razjašnjenje i izmjene poziva za podnošenje prijedloga*

Članak 40.

Razjašnjenje i izmjene dokumentacije i poziva za podnošenje prijedloga
provode se sukladno odredbama članka 29. ovoga Zakona.

*Postupak odabira*

Članak 41.

(1) Naručitelj odabire najpovoljniji prijedlog prema članku 42. ili
članku 43. ovoga Zakona, o čemu ponuditelje obavještava u svom zahtjevu
za podnošenje prijedloga.

(2) Naručitelj treba u zapisnik koji se vodi u skladu sa člankom 11.
ovoga Zakona unijeti izjavu o temeljnim razlozima i okolnostima na kojima
je zasnovano korištenje postupka odabira u skladu sa stavkom 1. ovoga članka.

(3) Naručitelj se može prilikom postupka odabira obratiti skupini neovisnih
vanjskih stručnjaka.

*Postupak odabira bez pregovora*

Članak 42.

(1) Naručitelj koji koristi postupak naveden u ovom članku propisat
će početnu kakvoću i tehničke čimbenike, u skladu s mjerilima navedenim
uz one koji se odnose na cijenu u zahtjevu za podnošenje prijedloga sukladno
članku 39. ovoga Zakona. Naručitelj će ocijeniti svaki prijedlog u skladu
s mjerilima i razmjernom vrijednošću i načinom primjene mjerila navedenih
u nadmetanju. Nakon toga naručitelj će usporediti cijene prijedloga koji
su zadovoljili početne zahtjeve.

(2) Najpovoljnijim prijedlogom smatrat će se:

1. prijedlog s najnižom cijenom,

2. prijedlog koji je osim cijene ocijenjen najpovoljnijim i s obzirom
na mjerila navedena u stavku 1. ovoga članka.

*Odabir s naknadnim pregovorima*

Članak 43.

Naručitelj koji koristi postupak naveden u ovom članku pristupit će
pregovorima s ponuditeljima prema sljedećem postupku,

1. propisat će početnu najnižu kakvoću i tehničke čimbenike,

2. pozvat će na pregovore o cijeni njegova prijedloga onog ponuditelja
koji je prema članku 42. stavku 1. ovoga Zakona postigao najbolji uspjeh,

3. obavijestit će sve ponuditelje koji su zadovoljili početne zahtjeve
da bi mogli doći u obzir za pregovore ako pregovori s bolje ocijenjenim
ponuditeljima ne uslijede potpisivanjem ugovora o nabavi,

4. obavijestit će ostale ponuditelje da nisu zadovoljili zadane početne
uvjete,

5. ako naručitelj zaključi da pregovori s ponuditeljem iz točke 2. ovoga
članka neće uslijediti ugovorom o nabavi, naručitelj će ga obavijestiti
da prekida pregovore,

6. nakon toga naručitelj će pozvati ponuditelja sa sljedećim najboljim
uspjehom na pregovore, ako pregovori s tim ponuditeljem ne uslijede ugovorom
o nabavi, naručitelj će redom pozivati na pregovore ostale ponuditelje
sve dok se ne potpiše ugovor o nabavi ili se odbiju sve preostale ponude,

7. ako pregovori uslijede ugovorom o nabavi, naručitelj će preostale
ponuditelje obavijestiti o odabiru.

*Tajnost*

Članak 44.

Naručitelj će se prema prijedlozima odnositi tako da njihov sadržaj
ne doznaju drugi ponuditelji. Svi su pregovori vođeni na temelju članka
43. ovoga Zakona povjerljivi. Sukladno članku 11. ovoga Zakona nijedna
stranka neće bez privole druge stranke otkriti podatke u svezi s cijenom,
tehničkim ili drugim obavijestima koje se odnose na pregovore.

DIO VII.

**POSTUPCI ZA OGRANIČENE NAČINE NABAVE**

*Dvostupanjsko nadmetanje*

Članak 45.

(1) Uvjeti za postupak dvostupanjskog nadmetanja određeni su u članku
20. ovoga Zakona.

(2) Dokumentacijom za nadmetanje pozvat će se ponuditelji da u prvom
stupnju podnošenja ponuda podnesu početne ponude koje sadrže prijedloge
bez cijena. Tom dokumentacijom mogu se zahtijevati prijedlozi vezani za
tehničke osobine, svojstva, kakvoću ili druge svrhe i namjene robe, radova
ili usluga, kao i uvjete ugovora koji se odnose na isporuku i gdje se to
pokaže pogodnim, za stručnu i tehničku sposobnost ponuditelja.

(3) Naručitelj može tijekom prvog stupnja pregovarati sa svakim ponuditeljem
čija ponuda nije odbijena na temelju članka 12., 15. ili 34. stavka 5.
ovoga Zakona.

(4) U drugom stupnju podnošenja ponuda naručitelj će pozvati ponuditelje
čije ponude nisu odbijene da podnesu konačne ponude s cijenama s obzirom
na određeni skup traženih osobina. Pri navođenju tih osobina naručitelj
može poništiti ili izmijeniti bilo koji dio koji je prvotno naveden u dokumentaciji
za nadmetanje i koji se odnosi na tehničke osobine ili kakvoću robe, radova
ili usluga, kao i mjerila navedena u toj dokumentaciji za ocjenu i usporedbu
ponuda, te može dodati nove osobine ili mjerila koja su u skladu s ovim
Zakonom. Svako takvo poništenje, izmjena ili dodatak bit će priopćeni ponuditeljima
u pozivu za podnašanje konačne ponude. Ponuditelj koji ne želi podnijeti
konačnu ponudu može odustati bez gubitka jamstva za ponudu, ako je bilo
traženo. Konačne ponude bit će ocijenjene i uspoređene kako bi se utvrdila
najpovoljnija ponuda prema članku 34. stavku 6. ovoga Zakona.

*Nadmetanje po pozivu (za robe i radove)*

Članak 46.

(1) Naručitelj pokreće ograničeno nadmetanje ponudama po pozivu na temelju
uvjeta utvrđenih u članku 21. ovoga Zakona pozivajući na podnošenje ponuda
ponuditelje od kojih se može očekivati ponuda traženih roba ili radova.

(2) Naručitelj će odabrati najmanje tri ponuditelja kojima upućuje poziv
kako bi osigurao učinkovito nadmetnaje.

(3) Na ograničeno nadmetanje ponudama po pozivu primjenjuju se odredbe
dijela III. ovoga Zakona osim članka 25. ovoga Zakona.

*Nadmetanje po pozivu (prikupljanje prijedloga za robe i radove)*

Članak 47.

(1) Sukladno uvjetima utvrđenim u članku 21. ovoga Zakona naručitelj
će pozvati i pribaviti prijedloge od onoliko ponuditelja koliko je to praktično
provedivo, a najmanje od trojice.

(2) Naručitelj mora ustanoviti mjerila za ocjenjivanje prijedloga i
ustanoviti razmjernu vrijednost tih mjerila, te način na koji će se primijeniti
pri konačnom ocjenjivanju prijedloga. Mjerila će se odnositi na:

1. odgovarajuće upravljačko i tehničko znanje ponuditelja,

2. učinkovitost prijedloga ponuditelja u odnosu na zadovoljavanje potreba
naručitelja, i

3. cijenu koju navodi ponuditelj za robe i za izvođenje svog prijedloga
i troškove rada, održavanja ili za popravak predložene robe i radova.

(3) Poziv za podnošenje prijedloga što ga izdaje naručitelj sadrži sljedeće
podatke:

1. naziv ili ime i adresu naručitelja,

2. opis onoga što se nabavlja uključujući tehničke i druge odrednice
s kojima prijedlog mora biti usklađen, kao i, u slučaju nabave radova,
mjesto na kojem radove trebe izvesti, s pripadajućim uslugama,

3. mjerila za ocjenjivanje prijedloga, izražene u novčanom obliku, koliko
je to praktično provedivo, razmjernu vrijednost koja će se dati svakoj
pojedinoj odrednici i način na koji će se primjenjivati pri ocjenjivanju
prijedloga, i

4. željeni izgled i sve upute, uključujući i rokove, koji se odnose
na prijedlog.

(4) Svaka izmjena ili objašnjenje zahtjeva iz poziva za podnošenje prijedloga,
uključujući izmjenu mjerila za ocjenjivanje prijedloga, bit će priopćeni
svim ponuditeljima koji sudjeluju u ovom postupku.

(5) Naručitelj će postupati s prijedlozima na takav način da izbjegne
otkrivanje njihova sadržaja ponuditeljima.

(6) Naručitelj može pregovarati s ponuditeljima o njihovim prijedlozima
i može zatražiti ili dopustiti njihovu promjenu, pod uvjetom da je zadovoljeno
sljedeće:

1. svi pregovori između naručitelja i ponuditelja bit će povjerljivi,

2. nijedna strana u pregovorima neće otkriti drugoj osobi nikakve tehničke
podatke, cijenu ili druge tržišne podatke vezane za pregovore bez pristanka
druge strane,

3. mogućnost sudjelovanja u pregovorima daje se svim ponuditeljima čiji
prijedlozi nisu odbijeni.

(7) Po završetku pregovora naručitelj će zahtijevati od ponuditelja
koji i dalje sudjeluju u postupku da podnesu do određenog datuma konačne
ponude.

(8) Naručitelj će primijeniti sljedeće postupke pri ocjeni prijedloga:

1. samo mjerila spomenuta u stavku 3. ovoga članka i navedena u pozivu
za podnošenje prijedloga bit će uzeta u obzir,

2. odvojeno od cijene procijenit će se u kojoj mjeri prijedlog učinkovito
zadovoljava potrebe naručitelja,

3. naručitelj će razmotriti cijeni prijedloga tek nakon završetka tehničke
procjene.

(9) Naručitelj će sklopiti ugovor s ponuditeljem čiji prijedlog najbolje
zadovoljava njegove potrebe i zahtjeve prema utvrđenim mjerilima za ocjenjivanje
prijedloga navedenim u pozivu za podnošenje prijedloga.

*Prikupljanje ponuda s cijenom*

Članak 48.

(1) Sukladno uvjetima utvrđenim u članku 22. ovoga Zakona naručitelj
traži najmanje tri ponude s cijenom za nabavu gotove istovrsne robe i potrošnog
materijala manje pojedinačne vrijednosti, robe potrebne za održavanje,
ili kod radova malog opsega, ako vrijednost po jednoj nabavci ili ukupno
u proračunskoj godini ne prelazi 400.000,00 kuna.

(2) Svaki ponuditelj od kojeg se traži ponuda s cijenom mora biti obaviješten
koji ostali elementi osim cijene same robe ili usluga, kao što je prijevoz
i troškovi osiguranja, carine i pristojbe, moraju biti uključeni u cijenu.

(3) Svakom ponuditelju dopušteno je podnijeti samo jednu ponudu s cijenom
i nije mu dopušteno mijenjati svoju ponudu. Nikakvih pregovora o konačnoj
ponudi neće biti između naručitelja i ponuditelja.

(4) Ugovor o nabavi bit će sklopljen s ponuditeljem koji je dao ponudu
s najnižom cijenom i koja zadovoljava potrebe i uvjete naručitelja.

*Nadmetanje po pozivu (za usluge)*

Članak 49.

(1) Naručitelj će pripremiti popis mogućih ponuditelja i prirediti upute
i procjene troškova. Upute sadržavaju ciljeve i opseg usluga kao i očekivane
učinke usluga.

(2) Naručitelj će najmanje trojici iskusnih ponuditelja dostaviti pozivno
pismo s opisom traženih usluga.

(3) Pozivno pismo sadrži kratak opis zadatka, način ocjenjivanja, vrijeme
predviđeno za podnošenje ponuda, rok vađenja ponuda, vrijeme predviđeno
za pregovaranje i dodjelu zadatka. Uz pozivno pismo moraju biti priložene
upute i nacrt ugovora.

(4) Pozivno pismo sa svim prilozima treba poslati ponuditeljima s popisa
iz stavka (1) ovog članka od kojih se traži da dostave svoje ponude u dvjema
odvojenim omotnicama. U jednu omotnicu treba staviti ponudu s tehničkim
podacima, a u drugu cijenu ponuđenih usluga.

(5) Nakon isteka roka za podnošenje ponuda, navedenog u pozivnom pismu,
naručitelj će osnovati povjerenstvo, koje će otvoriti omotnice s tehničkim
podacima, ocijeniti ih pomoću skale raspona 100 bodova kako bi ih se moglo
usporediti.

(6) Nakon ocjene i sređivanja ponuda s tehničkim podacima, povjerenstvo
otvara omotnice s cijenama, a naručitelj će započeti pregovore s ciljem
zaključenja ugovora s onim ponuditeljem, koji je za obavljanje zadatka
ponudio najnižu cijenu i nalazi se unutar 20% najviše ocijenjenih ponuda
s tehničkim podacima.

(7) Pregovori će se baviti poboljšanjem predloženih uvjeta, planom rada
koji je dio tehničkog dijela ponude, vremenskim rasporedom, planom putovanja
i financijskim dijelom ponude.

(8) Odredbe stavka 2. do 7. ovoga članka ne primjenjuju se na usluge
pojedinačnih stručnjaka. Za tu svrhu treba prirediti popis od tri podobna
stručnjaka. Tako izabranim pojedincima treba poslati jednostavno pozivno
pismo s uputama. Oni će na poziv odgovoriti tako da predoče svoj radni
životopis s preporukama. Naručitelj će zatim ocijeniti njihovu stručnu
spremu, iskustvo, znanje jezika itd., koristeći sustav bodova, a ugovor
će potpisati s osobom, koja postigne najviši broj bodova.

(9) U slučaju da se potrebno znanje ne nudi ili ne postoji na domaćem
tržištu, naručitelj će, nakon dogovaranja s Upravom za nabavu pozvati inozemne
ponuditelje usluga u skladu sa stavkom 2. do 7. ovoga članka naročito kada
se radi o velikim poslovima, ili u skladu sa stavkom 8. ovoga članka kad
se radi o stručnjacima/pojedincima.

*Nepristrano postupanje i tajnost*

Članak 50.

(1) Naručitelj će, bez obzira na odabrani način nabave sukladno ovom
Zakonu, učiniti sve da osigura nepristrano postupanje i tajnost u postupku
nabave. Nikakvi podaci glede tijeka postupka nabave neće biti dostupni
onima koji u nadmetanju ne sudjeluju, a sudionici neće jedni drugima odavati
nikakve podatke o tijeku nabave.

(2) Naručitelj treba čuvati dokumentaciju o nabavi (ponude, ugovori
i sl.) i snosi odgovornost za njihovo čuvanje do 24 mjeseca, osim u slučaju
iz članka 56. ovoga Zakona.

**DIO VIII.**

PROVEDBA I NADZOR

Članak 51.

Uprava za nabavu je Uprava za nabavu i informatizaciju koja je unutarnja
ustrojstvena jedinica u sastavu Ministarstva financija koja nadzire nabavu
i obavlja druge poslove sukladno ovom Zakonu.

Članak 52.

Ako Uprava za nabavu sama ustanovi ili primi prigovor naručitelja ili
ponuditelja o povredi odredbi ovoga Zakona i drugih propisa o nabavi ona
predlaže sudionicima nabave mirno rješavanje spornih pitanja. Ako Uprava
za nabavu utvrdi da djelo ima obilježja kaznenog djela ili prekršaja, podnosi
kaznenu prijavu, odnosno zahtjev za pokretanje prekršajnog postupka.

Članak 53.

(1) Pomoćnik ministra financija koji upravlja radom Uprave za nabavu
u slučaju povreda ili nepostupanja sukladno Zakonu i kad ocjeni da su moguće
financijske štete predlaže ministru financija poduzimanje privremene mjere
za ublažavanje posljedica do odluke ministra financija o obustavi isplate
sredstava proračunskim korisnicima koji ne obavljaju nabavu postupcima
i na način koji su sukladni odredbama ovoga Zakona.

(2) O težoj povredi ovoga Zakona i prijedlogu iz stavka 1. ovoga članka
Uprava za nabavu obavještava Državni ured za reviziju.

**DIO IX.**

PRIGOVORI NA NEPRAVILNOSTI U POSTUPKU NABAVE

*Prigovor naručitelju*

Članak 54.

(1) Radi zaštite svojih prava ponuditelj koji je sudjelovao u postupku
nadmetanja može u roku od tri dana od primitka pisane obavijesti o odabiru
ponuditelja uložiti prigovor na nepravilnosti u postupku. Ponuditelj podnosi
prigovor u pisanom obliku naručitelju, a kopiju prigovora dostavlja Upravi
za nabavu.

(2) Prigovor uložen u propisanom roku zaustavlja sklapanje ugovora o
nabavi.

(3) U prigovoru je potrebno navesti na što se odnosi prigovor, razloge
prigovora i prijedlog potrebitih radnji da se otklone nepravilnosti.

(4) Naručitelj mora odgovoriti ponuditelju na prigovor u roku od osam
dana od primitka prigovora i otkloniti eventualne nepravilnosti, a kopiju
odgovora uputiti Upravi za nabavu.

*Prigovor Upravi za nabavu*

Članak 55.

(1) Ponuditelj koji je sudjelovao u postupku nadmetanja može u slučaju
negativnog odgovora naručitelja na prigovor ili njegovo nepostupanje sukladno
članku 54. stavku 4. ovoga Zakona uložiti pisani prigovor upravi za nabavu
u roku od tri dana od proteka roka za primitak odgovora naručitelja. Kopiju
prigovora ponuditelj upućuje naručitelju.

(2) Prigovor uložen u propisanom roku zaustavlja sklapanje ugovora o
nabavi.

(3) U prigovoru je potrebno navesti ime i sjedište ponuditelja, naziv
ili ime i sjedište naručitelja, kratko izlaganje za što se podnosi prigovor
i razloge prigovora te prijedlog otklanjanja nepravilnosti. Uz prigovor
se mora podnijeti kopija objave nadmetanja, odnosno poziva na nadmetanje
i prednadmetanje ili davanje prijedloga, kopija obavijesti o odabranom
ponuditelju, dokaz o datumu primitka obavijesti te kopije prigovora naručitelju
i njegova odgovora ako je primljen.

(4) Na zahtjev Uprave za nabavu naručitelj je dužan dostaviti, odnosno
omogućiti uvid u cjelokupnu dokumentaciju nadmetanja i po potrebi omogućiti
očevid.

(5) Uprava za nabavu donijet će rješenje u roku od 15 dana od primitka
uloženog prigovora, odnosno od dostave dokumentacije nadmetanja.

(6) Rješenje iz stavka 5. ovoga članka je konačno.

(7) Jedan primjerak rješenja Uprava za nabavu dostavlja Državnom uredu
za reviziju.

(8) Ako Uprava za nabavu ne donese rješenje u roku iz stavka 5. ovoga
članka, smatra se da je prigovor odbijen.

*Pravo na sudsku zaštitu*

Članak 56.

Protiv rješenja o prigovoru Uprave za nabavu može se pokrenuti upravni
spor pred Upravnim sudom Republike Hrvatske.

**DIO X.**

KAZNENE ODREDBE

Članak 57.

Ništavi su ugovori sklopljeni protivno Zakonom propisanim postupcima,
radnjama i djelima kojima se vrši podjela vrijednosti nabave na svote koje
su ispod propisanih vrijednosti da bi se izbjegla primjena pojedinih odredbi
Zakona, neovlašteno provodi međunarodno javno nadmetanje bez primjene nacionalne
povlastice, vrši nabava prijebojem tražbina tj. bez provedenog postupka
nadmetanja, provodi nabava s različitim od ovim Zakonom utvrđenih uvjeta
ili sklapa ugovor s ponuditeljem koji nije odabran kao najpovoljniji, ustupa
izvedba radova ili povjerava provedba nabave trećoj osobi ili osobi na
koju se ne odnosi Zakon kako bi se time izbjegla primjena Zakona, te iz
razloga izmjena i dopuna ugovora o nabavi roba i usluga kojima se protivno
članku 23. stavka 1. točki 4. i članku 61. ovoga Zakona ugovaraju jednokratne
ili višekratne dodatne nabave u svoti koja je veća za preko 20% od vrijednosti
nabave ugovorene osnovnim ugovorom.

Članak 58.

(1) Novčanom kaznom od 5.000,00 do 50.000,00 kuna kaznit će se odgovorna
osoba naručitelja za sljedeće prekršaje:

1. ako nabavi robu, usluge ili ustupi radove bez provedbe postupka nabave
po ovom Zakonu,

2. ako bez odobrenja Uprave za nabavu provodi postupak nabave po kraćim
rokovima ili načinima za koje je propisano odobrenje ili suglasnost,

3. ako ne omogući svim ponuditeljima pribavljanje potrebne dokumentacije
u skladu s postupcima i zahtjevima navedenim u pozivu za prednametanje
i nadmetanje,

4. ako ne omogući svim ponuditeljima, odnosno njihovim ovlaštenim predstavnicima
ili opunomoćenicima nazočnost pri otvaranju ponuda,

5. ako pregovara s ponuditeljima u svezi s konačnom i odabranom najpovoljnijom
ponudom,

6. ako pri odabiru najpovoljnije ponude primjenjuje mjerila koja nisu
navedena u dokumentaciji za nadmetanje i bez ovlaštenja ne primjenjuje
nacionalnu povlasticu za domaće osobe i ponuditelje u međunarodnom javnom
nadmetanju,

7. ako ponuditelju koji je sudjelovao u postupku nadmetanja ne dostavi
u propisanom roku pisanu obavijest o odabiru ponuditelja,

8. ako ne sklopi ugovor o nabavi sukladno uvjetima provedenog postupka
nabave ili ako ugovor sklopi po drukčijim uvjetima od traženih odnosno
onih koje je ponudio najpovoljniji ponuditelj,

9. ako na zahtjev Uprave za nabavu ne dostavi u traženom roku cjelokupnu
dokumentaciju nabave, ne omogući uvid u cjelokupnu dokumentaciju ili ne
omogući očevid,

10. ako ne čuva dokumentaciju o nabavi sukladno propisima,

11. ako za nadmetanje i donošenje odluke kojom prihvaća ponudu umjesto
najniže cijene primjeni onu koja je procijenjena kao najbolja prema cijeni
i drugim mjerilima i zahtjevima objavljenim u dokumentima nadmetanja nema
prethodnu suglasnost Uprave za nabavu.

**DIO XI.**

PRIJELAZNE I ZAVRŠNE ODREDBE

*Podzakonski akti*

Članak 59.

Unutarnje ustrojstvo Ministarstva financija uskladit će se s odredbama
ovoga Zakona u roku od mjesec dana od dana stupanja na snagu ovoga Zakona.

Članak 60.

(1) Ministar financija donosi provedbene propise za primjenu ovoga Zakona
i upute o načinu vođenja evidencija potrebitih za praćenje proračunskih
primitaka i izdataka subjekata i pravnih osoba navedenih u članku 3. ovoga
Zakona i koje moraju obavljati nabavu prema ovome Zakonu.

(2) Naputke za primjenu pojedinih načina nabave s odgovarajućim standardnim
obrascima ministar financija donijet će u roku od 30 dana od dana stupanja
na snagu ovoga Zakona.

(3) Ostali ministri dužni su donijeti u odnosu na djelokrug rada svojih
ministarstava posebne propise i poduzeti mjere potrebite za usklađenu provedbu
ovog Zakona u roku od 30 dana od dana objave naputaka iz stavka 2. ovoga
članka.

(4) Vlada Republike Hrvatske donijet će posebni propis za postupak nadmetanja
te utvrditi mjerila i način izbora najpovoljnijeg ponuditelja za infrastrukturne
projekte koji se dodjeljuju, grade, koriste i preuzimaju po (BOT) modelu.

Članak 61.

(1) Svi ranije sklopljeni dugoročni ugovori o nabavi, po isteku valjanosti,
moraju se obnoviti sukladno ovom Zakonu.

(2) Svi postupci nabave koji su počeli i za koje nije sklopljen ugovor
o nabavi do dana primjene ovoga Zakona dovršit će se na temelju postupka
nabave prema Uredbi o postupku nabave roba i usluga i ustupanju radova
("Narodne novine", br. 33/97.).

Članak 62.

Šezdesetog dana od dana stupanja na snagu ovoga Zakona prestaju važiti
Uredba o postupku nabave roba i usluga i ustupanju radova ("Narodne novine",
br. 33/97.).

Članak 63.

Ovaj Zakon stupa na snagu osmog dana od dana objave u "Narodnim novinama",
a primjenjivat će se nakon 60 dana od stupanja na snagu.

Klasa: 301-03/95-01/02
Zagreb, 19. prosinca 1997.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 142/1997-2020
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)